Wanita upah polis bunuh isteri baharu bekas suami, anak tiri
Oleh KOSMO!

1 Januari 2023, 9:30 pm
HARRISBURG, PENNSYLVANIA – Seorang wanita di negeri Pennsylvania, Amerika Syarikat (AS) didakwa di mahkamah selepas mengupah seorang pegawai polis untuk membunuh isteri baharu bekas suaminya tanpa disedari, lapor akhbar Daily Star semalam.
Marilyn Zhou, 56, cuba membunuh isteri baharu bekas suaminya dan anak wanita tersebut yang berusia 13 tahun.
Apabila Zhou tiba di Trenton, New Jersey untuk berbincang dengan ‘pembunuh upahan’ itu, lelaki tersebut ternyata ialah seorang pegawai polis.
Polis sebelum itu telah menerima maklumat mengenai niat membunuh Zhou yang mendorong kes itu disiasat oleh unit siasatan khas pejabat pendakwa raya Daerah Mercer.
Semasa pertemuan pada 18 Disember lalu, Zhou menyerahkan wang sebanyak AS$21,000 (RM92,505) kepada pembunuh upahan itu dan berjanji akan melunaskan baki bayaran berjumlah AS$20,000 (RM88,100) sebaik sahaja sasaran (isteri baharu) meninggal dunia.
Zhou turut menyerahkan gambar isteri bekas suaminya dan anak perempuan wanita berkenaan di samping sarung tangan getah pakai buang dan tuala untuk digunakan semasa pembunuhan.

Polis yang menggeledah rumah Zhou di Chadds Ford, Pennsylvania menemui baki wang bayaran yang disediakan.
“Zhou juga memberitahu pegawai yang menyamar bahawa jika anak perempuan mangsa berusia 13 tahun hadir pada masa pembunuhan itu, dia juga harus dibunuh,” kata pejabat pendakwa.
Zhou kini ditahan dan menunggu perbicaraan seterusnya. – Agensi


Henti tugas LRA sebab pencemaran berulang akibat tumpahan pati minyak
Oleh MOHAMAD NAUFAL MOHAMAD IDRIS

1 Januari 2023, 9:15 pm
SHAH ALAM – Pencemaran bau sehingga menyebabkan henti tugas Loji Rawatan Air (LRA) Semenyih dan Bukit Tampoi adalah berpunca daripada lokasi kemalangan pati minyak wangi sebelum ini.
Kedua-dua LRA itu dihenti tugas bermula pukul 7 malam semalam dan pukul 12 tengah malam tadi.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, penemuan kesan bau sehingga enam ton di lokasi tersebut adalah sejurus situasi hujan lebat petang semalam.
Katanya, penelitian LUAS mendapati kesan tumpahan pati minyak wangi itu berkemungkinan telah meresap ke dalam persekitaran lokasi.
“Ia akan terlarut semula dengan aliran air terutama ketika selepas hujan.
“Justeru, kerajaan negeri akan sentiasa memastikan LUAS dan agensi-agensi terlibat terus memantau rapi sepanjang aliran di lokasi pencemaran, Sungai Limau Manis dan Sungai Semenyih. Ini bagi memastikan tindakan segera dapat diambil sekiranya permasalahan sama
berulang,” katanya dalam kenyataan hari ini.

Jelas Loy Sian, kejayanan pengesanan awal pencemaran berulang pukul 6.30 petang itu membantu tindakan awal dan pantas agensi-agensi terlibat.
Ujarnya, seterusnya impak kepada operasi loji dapat diminimakan dengan
Pengurusan Air Selangor Sdn. Bhd. (Air Selangor) telah berjaya mencegah kemasukan aliran pencemaran ke dalam sistem loji.
“Ini apabila kesemua weir gate muka sauk telah dibuka oleh pihak Air Selangor untuk mempercepatkan aliran tercemar melepasi kawasan muka sauk.
“Langkah nyah bau telah ditingkatkan dengan penambahan activated carbon (AC) oleh LUAS dan juga pihak Air Selangor sekitar 24 beg yang dianggarkan anggaran satu tan keseluruhan.
“Manakala PLUS sedang melaksanakan kerja-kerja penyedutan sisa baki aliran yang tercemar di lokasi,” katanya. -KOSMO! ONLINE.


Bomba laungkan azan untuk kawal kebakaran gudang Jakel
Oleh KOSMO

1 Januari 2023, 11:35 pm
PETALING JAYA – Pasukan bomba terpaksa melaungkan azan supaya kebakaran gudang tekstil milik Jakel di Seksyen 7, Shah Alam pagi tadi dapat dikawal.
Pengalaman tersebut dikongsi di laman Facebook Friends of Bomba Malaysia selepas anggota bomba bertarung lebih lapan jam memadamkan kebakaran sejak pagi sehingga petang tadi.
“Dah hampir lapan jam kami di sini Jakel Shah Alam. Kebakaran masih belum dapat dikawal sepenuhnya.
“Dah empat atau lima orang yang melaungkan azan. Doakan kami team ERT Dana Kita dan Pasukan Bomba Sukarela Gombak dapat terus bertahan membantu pihak JBPM Selangor memadamkan kebakaran,” tulis hantaran tersebut hari ini.
Menurut hantaran itu lagi, kebakaran terbabit sukar dikawal dan mengambil masa lama untuk dipadamkan kerana faktor angin serta gudang itu dipenuhi dengan barangan tekstil.
“Faktor angin kuat ditambah pula dalam kedai ini penuh barangan tekstil menyebabkan kerja-kerja pemadaman agak sukar dan memakan masa,” ujarnya.

Terdahulu, Kosmo! melaporkan gedung tekstil terkemuka, Jakel cawangan Shah Alam hampir musnah dalam kejadian kebakaran yang berlaku pagi tadi.
Difahamkan, kebakaran itu memusnahkan bahagian dalam bangunan lot kedai tiga tingkat yang terletak di Seksyen 7, Shah Alam.
Menurut, Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis, berkata pihaknya menerima panggilan kecemasan mengenai insiden berkenaan pada pukul 7.08 pagi. – KOSMO! ONLINE.


Stok Ramadan, hari raya musnah – Jakel
Oleh MOHD RASDAN AHMAD

1 Januari 2023, 11:28 pm
PETALING JAYA – Barangan jualan untuk persiapan bulan Ramadan dan hari raya Aidilfitri musnah berikutan kejadiaan kebakaran yang melibatkan gedung tekstil terkemuka milik Jakel Seksyen 7, Shah Alam hari ini.
Pengarah Urusan Kumpulan Jakel, Datuk Seri Mohamed Faroz Mohamed Jakel berkata, kejadian membabitkan bangunan lima tingkat dan tiga tingkat seluas 80,000 kaki persegi itu dianggarkan melibatkan kerugian ratusan juta ringgit.
“Selain premis, barangan jualan untuk persiapan bulan Ramadan dan hari rava tahun ini turut hangus.
“Buat sementara ini, operasi perniagaan akan tergendala dan kita merancang mencari tapak perniagaan baru di sekitar Shah Alam.
“Buat masa ini, para pelanggan diminta berkunjung ke Jakel Bangi, Jakel Bandar Tun Hussein Onn atau Jakel Mall Kuala Lumpur bagi mendapatkan barang-barang keperluan seharian dan Hari Raya yang tidak lama lagi,” jelasnya melalui satu kenyataan di sini hari ini.
Jelas Mohamed Faroz, meskipun premis terlibat tidak beroperasi seperti biasa, nasib lebih 500 kakitangan di gedung itu tidak akan diabaikan.

“Jakel akan tetap membavar gaji semua kakitangan kami di sini,itu adalah komitmen saya kepada mereka,” ujarnya.
Jakel juga katanya, ingin mengucapkan jutaan terima kasih kepada pihak bomba yang segera hadir ke lokasi dan bertungkus lumus memadam kebakaran selain polis yang turut mengawal keselamatan setempat.
“Saya juga ingin merakamkan penghargaan kepada pelanggan setia yang sentiasa menyokong kami dalam apa jua keadaan.
“Ribuan terima kasih juga kepada pihak media yang sentiasa memberikan laporan terkini dari lokasi. Saya turut menerima banyak panggilan daripada mereka dan kenalan yang turut berkongsi rasa terkilan dan simpati di atas keiadian berlaku di lakel Shah Alam pada hari pertama tahun 2023 ini,” tambahnya. – KOSMO! ONLINE.


Wanita tolak budak 3 tahun jatuh landasan tren
Oleh KOSMO!

1 Januari 2023, 9:00 pm
WASHINGTON – Seorang wanita ditahan kerana didakwa menolak seorang kanak-kanak perempuan berusia tiga tahun ke landasan kereta api di negeri Oregon, Amerika Syarikat (AS) Rabu lalu, lapor akhbar New York Post semalam.
Menerusi rakaman televisyen litar tertutup (CCTV), budak perempuan berkenaan dilihat berdiri di sebelah ibunya di sebuah platform apabila serangan itu berlaku.
Brianna Lace Workman, 32, yang duduk di belakang dua beranak itu dilihat berdiri dan menolak mangsa, kata pejabat Peguam Daerah Multnomah.
Kanak-kanak itu kemudian terjatuh di atas lantai sebelum menggelongsor ke landasan.
“Kanak-kanak itu jatuh dengan mukanya di atas rel logam dan batu sebelum diselamatkan dari landasan kereta api,” kata Peguam Daerah Multnomah, Mike Schmidt dalam satu kenyataan.
Mangsa dikatakan mengalami sakit pada kepala yang teruk dan mempunyai kesan merah di dahinya, kata Schmidt.

Workman dihadapkan ke mahkamah pada Khamis lalu atas beberapa pertuduhan percubaan melakukan serangan.
Mangsa juga dikatakan tidak melakukan perkara yang membawa kepada provokasi kepada Schmidt. – Agensi


Pelajar tingkatan 4 dicekup berkhalwat di hotel bajet
Oleh ROSALWANI CHE SOH

1 Januari 2023, 8:32 pm
KOTA BHARU – Seorang pelajar lelaki tingkatan empat memberi alasan hanya mahu keluar menyambut tahun baharu 2023 selepas dia ditangkap bersama seorang remaja perempuan berusia 18 tahun di dalam bilik sebuah hotel bajet di sini pagi tadi.
Kedua-dua remaja itu dicekup kira-kira pukul 4 pagi semasa Bahagian Penguatkuasaan Undang-undang Syariah, Jabatan Hal Ehwal Agama Islam Negeri Kelantan (Jaheaik) menjalankan Operasi Ambang 2023.
Ketua Penolong Pengarah Bahagian Penguatkuasaan Undang-Undang Syariah Jaheaik, Mohd. Fadzuli Mohd. Zain berkata, anggota penguat kuasa mendapati kedua-dua remaja disyaki duduk berdua-duaan di bilik hotel dalam keadaan yang mencurigakan.
Menurutnya, mereka memberi alasan mahu keluar untuk menyambut tahun baharu 2023.
“Mereka telah ditahan untuk siasatan lanjut mengikut Seksyen 50 Enakmen Kanun Jenayah Syariah (I) 2019 kerana kesalahan khalwat yang menimbulkan syak dan bertentangan dengan hukum syarak.
“Kedua-dua remaja itu boleh didenda tidak melebihi RM5,000 atau dipenjarakan selama tidak lebih dua tahun atau kedua-duanya jika disabitkan kesalahan,” katanya dalam satu kenyataan hari ini.

Dalam perkembangan sama, Mohd. Fadzuli berkata, seramai 15 orang anggota penguat kuasa bersama empat pegawai Jaheaik menyertai operasi yang bermula pada pukul 4 petang semalam dan berakhir kira-kira pukul 4.30 pagi di sekitar bandar ini.
Menurutnya, seramai 11 orang wanita diberi notis untuk hadir khidmat nasihat kerana berkelakuan tidak sopan manakala satu kes diberi amaran keras.
“Fokus utama operasi itu adalah untuk memantau dan menyedarkan masyarakat berkenaan kesalahan syariah.
“Jaheaik juga mengedarkan risalah berkaitan kesalahan syariah kepada orang awam di pasar raya dan tempat tumpuan ramai untuk memberi kesedaran kepada masyarakat,” katanya. – KOSMO! ONLINE.


KKM terima 20,131 laporan kesan advers susulan vaksinasi
Oleh MOHD. HUSNI MOHD. NOOR

1 Januari 2023, 8:16 pm
PUTRAJAYA – Kementerian Kesihatan (KKM) melalui Bahagian Regulatori Farmasi Negara (NPRA) menerima 20,131 Laporan Kesan Advers Susulan Imunisasi (AEFI) setakat 26 Disember lalu.
Ketua Pengarah Kesihatan, Tan Sri Dr. Noor Hisham Abdullah berkata, jumlah yang diterima itu adalah daripada penerima vaksin vaksin Covid-19 mRNA Comirnaty (Pfizer) yang bersamaan 499 laporan bagi setiap sejuta dos.
Beliau berkata, berdasarkan laporan itu, 94.2 peratus adalah kes-kes yang tidak serius, sementara dan tidak menimbulkan sebarang potensi risiko kepada kesihatan penerima vaksin.
“Demam, sakit pada tempat suntikan, sakit kepala, sakit otot dan keletihan merupakan antara kesan advers yang kerap dilaporkan oleh penerima vaksin.
“Daripada jumlah keseluruhan AEFI, 1,162 laporan dikategorikan sebagai AEFI serius berdasarkan klasifikasi Pertubuhan Kesihatan Sedunia (WHO).
“Daripada 1,162 laporan AEFI serius itu, hanya satu kes radang otot jantung yang berkemungkinan mempunyai hubung kait dengan vaksin Comirnaty yang diambil,” katanya menerusi kenyataan akhbar hari ini.

Katanya, kadar pelaporan di Malaysia adalah konsisten seperti yang dilaporkan di luar negara dan profil keselamatan vaksin Comirnaty adalah pada tahap yang boleh diterima.
Dr. Noor Hisham berkata, ia juga tidak menunjukkan peningkatan risiko myocarditis atau pericarditis, acute facial paralysis, strok dan myocardial infarction dalam tempoh 21 hari selepas penerimaan vaksin Comirnaty.
Menurutnya, sejak bermulanya Program Imunisasi Covid-18 Kebangsaan (PICK) pada 24 Februari 2021 sehingga 26 Disember lalu sejumlah 44,813,270 dos vaksin Comirnaty telah diberikan.
“Sehingga 26 Disember lalu, kadar pelaporan tempatan untuk AESI adalah anaphylaxis (1.6 bagi setiap sejuta dos), acute facial paralysis (2.0 bagi setiap sejuta dos), myocarditis/ pericarditis (1.5 bagi setiap sejuta dos) dan VITT (0.02 bagi setiap sejuta dos),” katanya.
Ujar beliau, KKM turut menggalakkan ahli profesional kesihatan dan penerima vaksin untuk melaporkan kesan AEFI yang dialami melalui saluran telah disediakan.
Jelasnya lagi, penerima vaksin yang mengalami AEFI boleh membuat notifikasi melalui aplikasi MySejahtera untuk kesan advers tidak serius yang telah disenaraikan dalam aplikasi tersebut.
Selain itu, katanya, laporan AEFI juga boleh dibuat secara online dengan mengisi borang pelaporan untuk pengguna, iaitu Consumer Side Effect Reporting Form (ConSERF) yang boleh diakses di laman sesawang NPRA ( www.npra.gov.my ). – KOSMO! ONLINE.


Mentua paksa anak bercerai selepas menantu dijangkiti Covid-19
Oleh KOSMO!

1 Januari 2023, 7:30 pm
BEIJING – Seorang wanita di China dipaksa oleh mentuanya untuk bercerai dengan suami selepas dijangkiti Covid-19, lapor portal berita Wolipop hari ini.
Menurut laman berita eva.vn, wanita bernama Liu itu terpaksa menjalani kuarantin dan banyak berehat setelah disahkan positif Covid-19.
Malangnya, keluarga mentua Liu tidak memahami keadaannya, selain memarahi wanita itu kerana tidak mampu menjaga anak-anak dan menjalankan tugas sebagai seorang isteri.
Lebih menyedihkan apabila ibu mentua Liu meminta dia bercerai dengan anak lelakinya.
Dalam sebuah klip video yang tular di media sosial, Liu dilihat sedang berada di atas katil.
Sementara itu, suaminya sedang mendukung anak mereka sambil duduk di atas sofa ketika mentuanya berdiri di tengah-tengah sambil marah-marah dan bercakap kasar.

Mentua Liu memarahinya kerana membawa penyakit (Covid-19) ke rumah. Jika Liu bersetuju untuk bercerai, ibu mentuanya akan membayar wang sebanyak 50,000 yuan (RM31,930).
Suami Liu pula dilihat hanya mendiamkan diri ketika kejadian.
Kisah itu menarik perhatian ramai pengguna di media sosial.
“Bercerai sahaja dulu, nanti kalau anaknya tidak dapat berkahwin, dia akan menyesal,” kata seorang netizen.
“Mengapa seseorang itu tidak berperikemanusiaan dan kejam? Jika anda enggan menjaga menantu, mengapa menggunakan ini (Covid-19) untuk memaksa perceraian?” kata netizen lain. – Agensi


Wanita bakar rumah kerana didakwa berhantu
Oleh KOSMO!

1 Januari 2023, 4:35 pm
WASHINGTON – Seorang wanita di Amerika Syarikat (AS) memberitahu polis bahawa ‘syaitan’ telah menyuruhnya membakar bangunan pangsapuri yang dihuni kerana ia ‘berhantu’, lapor akbar Daily Star.
Nikea Rivera, 45, ditahan dan didakwa atas kesalahan mencetuskan kebakaran besar di rumahnya yang terletak di Dorchester, Boston pada pukul 11 pagi (waktu tempatan) Selasa lalu.
Menurut agensi berita Boston 25, Rivera mengaku bahawa dia telah memulakan kebakaran itu.
“Saya terpaksa melakukannya. Rumah itu berhantu. Saya membakar rumah itu. Syaitan menyuruh saya melakukannya, ada hantu di rumah saya,” katanya.
Rivera juga dilaporkan memberitahu seorang saksi ketika sedang berjalan meninggalkan kebakaran bahawa: “Saya minta maaf, saya terpaksa melakukannya.”
Bangunan itu mempunyai tiga tingkat. Terdapat dua orang di tingkat dua ketika kejadian yang berjaya diselamatkan oleh anggota kecemasan menggunakan tangga, lapor akhbar New York Post.

Salah seorang daripada mangsa kini dirawat di hospital tempatan kerana terhidu asap.
Imej dari lokasi kejadian memaparkan keadaan tingkap yang pecah dan sebahagian rumah hangus sepenuhnya.
Menurut Peguam Daerah, Kevin Hayden, Rivera telah dihadapkan ke mahkamah pada Selasa lalu dan akan kembali dibicarakan pada 13 Januari ini.
Hayden berkata,  seorang hakim mengarahkan Rivera untuk menjalani penilaian kesihatan mental di Pusat Pemulihan dan Hospital Worcester Jabatan Kesihatan Mental Massachusetts.
“Mujur tindakan wanita ini tidak mengakibatkan mana-mana penduduk atau responden cedera parah atau terbunuh,” ujarnya. – Agensi


Kilat Boy rangkul emas Pesta Tinju Antarabangsa Pulau Pinang
Oleh SITI NUR MAS ERAH AMRAN

1 Januari 2023, 4:35 pm
GEORGE TOWN – Peninju negara, Daeloniel McDelon Bong berjaya merangkul pingat emas bagi kategori 57 kilogram (kg) dalam Pesta Tinju Antarabangsa Pulau Pinang semalam.
Pemuda berusia 23 tahun yang mewakili Majlis Sukan Negara (MSN) menundukkan pencabarnya dari Tentera Darat, Jemis Wong Lee Onn di Pesta Pulau Pinang, di sini.
Atlet kelahiran Sri Aman, Sarawak yang mendapat jolokan Kilat Boy itu berkata, beliau menggunakan teknik berbeza kerana Jemis merupakan pesaing yang berpengalaman.
“Walaupun saya mendahalui, saya cuba untuk mengekalkan momentum dan terus fokus dalam ketiga-tiga pusingan.
“Sejujurnya, rasa sedikit letih itu ada kerana saya masih belum sempat berehat selepas SUKMA dan ini adalah perlawanan keempat saya buat minggu ini selain kejohanan kedua pada bulan ini.
“Walau bagaimanapun, saya mungkin akan berehat dalam dua tiga hari sebelum memulakan latihan untuk kejohanan Piala Malaysia di Nilai, Negeri Sembilan pada 23 hingga 28 Januari,” katanya ketika ditemui selepas perlawanan.

Jun lalu, Daeloniel merangkul gelaran juara kategori 57kg pada Kejohanan Tinju Profesional Pakistan 2022 selain turut memenangi pingat emas untuk Sarawak dalam acara tinju kategori feather lelaki 54-57 kilogram (kg) di temasya Sukan Malaysia Ke-20 (SUKMA XX) September lalu.
Penyampaian pingat disempurnakan Presiden Persatuan Tinju Pulau Pinang, Mejar (B) Wan Abdul Hamid Wan Mahmood.
Selain Jemis yang memperoleh pingat perak, wakil MSN, Alif Akmal Muhamad Asri dan wakil Sumatera Utara dari Indonesia, M. Iqbar Rasokismktupang masing-masing membawa pulang pingat gangsa dalam kategori itu.
Kejohanan yang berlangsung bermula 27 Disember lalu hingga semalam itu menyaksikan penyertaan tujuh kategori antara 51 hingga 92 kg membabitkan pasukan dari MSN, Tentera Darat, Hong Kong, Singapura dan Sumatera Utara serta Bali dari Indonesia. – KOSMO! ONLINE


Harimau serang jurulatih ketika pertunjukan sarkas
Oleh KOSMO!

1 Januari 2023, 8:00 pm
ROM – Seorang jurulatih haiwan di Itali diserang oleh seekor harimau semasa pertunjukan sarkas di wilayah Leece, petang Khamis lalu, lapor akhbar MailOnline semalam.
Rakaman kejadian memaparkan detik cemas ketika Ivan Orfei, 31, diserang oleh seekor harimau yang berada di sebelahnya ketika dia sedang memberi arahan semasa pertunjukan di Sarkas Marina Orfei di Surbo.
Ketika kejadian, harimau tersebut menarik kaki Orfei ke lantai, mengelilinginya sebelum melompat ke belakang lalu membaham leher mangsa.
Orfei dikejarkan ke hospital kerana mengalami luka dalam pada leher, kaki dan lengan akibat diserang.
Harimau tersebut kemudian diasingkan selepas pertunjukan itu untuk menjalani ujian veterinar.
Pihak berkuasa sarkas mengeluarkan satu kenyataan di laman Facebook dengan berkata: “Kami adalah sangat menyayangi haiwan seperti yang ditunjukkan oleh Ivan dalam persembahannya.

“Harimau adalah haiwan yang menarik dan kemahiran untuk menjinakkan serta membina hubungan dengannya adalah satu seni yang berlaku selama ratusan tahun bukan sahaja di sarkas.
“Namun, kemalangan boleh berlaku dan keberanian yang ditunjukkan oleh mereka dalam profesion ini seperti dia (Ivan) adalah terpuji,” jelas kenyataan tersebut.
Pertubuhan Antarabangsa bagi Perlindungan Haiwan (OIPA) berkata, serangan itu menjadi bukti bahawa undang-undang negara yang melarang persembahan sarkas membabitkan haiwan liar perlu dilaksanakan.
“Di sebalik latihan pertunjukan sarkas itu, terdapat kekurangan, penganiayaan dan penderitaan selama beberapa bulan,” kayta Presiden OIPA, Massimo Comparotto dalam satu kenyataan. – Agensi


Azizulhasni imbas kenangan nyawa hampiri ‘sakaratul maut’
Oleh KOSMO

1 Januari 2023, 4:59 pm
PETALING JAYA – Detik-detik tidak dapat bernafas selepas menjalani pembedahan, adalah pengalaman tidak boleh dilupakan jaguh berbasikal negara, Datuk Mohamad Azizulhasni Awang sekali gus disifatkan pengalaman menghampiri kematian yang amat menakutkan dalam hidupnya.
Berkongsi cerita pada hantaran Facebook, beliau mengimbas dua kali pengalaman menghampiri kematian susulan masalah jantung (Congenital Heart Disease) yang jarang ditemui dihadapinya sejak lahir, dengan salah satunya disifatkan amat menakutkan.
“Kali kedua saya menghampiri kematian adalah amat menakutkan. Selepas pembedahan berjalan lancar (syukur alhamdulillah), saya dimasukkan ke wad Cardiac Care Unit (CCU) iaitu seperti wad unit rawatan rapi (ICU), tetapi untuk pesakit jantung. Di situ rata-rata semua tidak sedarkan diri termasuklah saya.
“Sampai satu ketika, saya sudah mendapat kembali deria pendengaran. Saya dapat mendengar secara sipi-sipi riuh rendah suara manusia dan paling jelas bunyi ‘beep, beep, beep’ daripada mesin ‘electrocardiogram’ (EKG). Tidak lama selepas itu, bunyi riuh rendah tidak kedengaran dan hanya bunyi ‘beep’ itu saja masih memecah kesunyian,” katanya pada hantaran itu.
Meneruskan cerita, Mohamad Azizulhasni berkata, beliau seperti sudah mendapat sensori untuk membuka mata, tetapi masih berasa sedikit berat dan memilih untuk kekal memejamkan mata sebelum merasakan sesuatu berada di dalam tekak dan mulut sehingga membataskan pernafasan.
Beliau kemudian berasa seperti ditampar kuat dan matanya terus terbuka, namun merasakan seluruh tekak dan mulut dihalang sesuatu untuk mendapatkan oksigen.

“Saya nyawa-nyawa ikan, cuba melawan seboleh mungkin untuk kekal hidup. Keadaan ketika itu tidak jauh seperti seseorang yang tidak pandai berenang kelemasan di tengah-tengah lautan dalam. Terlintas dikepala, adalah ini yang dipanggil sakaratul maut? Adakah saya sedang berhadapan dengan saat terakhir kematian? Ya Allah ampunilah segala dosa-dosaku dan matikanlah aku di dalam iman.
“Berpantang ajal sebelum mati, di saat genting itu, tangan saya meraba-raba sekitar katil dan dapat dicapai sesuatu benda. Saya pegang erat benda kecil itu yang mana ianya adalah ‘remote control’ mempunyai butang kecemasan dan butang untuk memanggil jururawat jika memerlukan bantuan. Tidak pula saya terfikir semua itu dan tidak pula saya tahu benda tersebut ada di sebelah saya,” ujarnya.
Katanya lagi, dengan nada sedikit cemas, doktor memintanya menarik nafas dalam-dalam serta melepaskannya segera biarpun ketika itu beliau merasakan sudah tiada pernafasan, malah bunyinya seperti lembu disembelih.
Beliau tidak dapat menggambarkan perasaanya pada ketika itu kerana ia berlaku dengan pantas dan emosinya bercampur aduk iaitu takut, sedih, gembira, bersyukur selain merasakan bertaubat dan beriman.
“Saya pantau keadaan sekeliling, gelap, sunyi dan sedikit sejuk. Bunyi ‘beep’ kembali mendominasi kesunyian. Saya menunduk melihat dada yang berasa amat kesakitan, penuh dengan wayar-wayar dan tiub keluar masuk, seperti seorang ‘cyborg’, saya mendongak pula dan melihat jam menunjukkan pukul 5 pagi.
“Ada jururawat datang melawat dan memeriksa keadaan saya, ‘You’re doing really well just now, really well, well done Azizul’ ujarnya. Saya hanya mampu mengukir sebuah senyuman kecil. Dalam keadaan yang tersangat lemah itu, saya memohon beliau mengambil gambar saya kerana bagi saya ini akan menjadi salah satu sejarah dunia,” katanya. – KOSMO! ONLINE


Bangkok sedia bas elektrik percuma untuk pelancong
Oleh KOSMO!

1 Januari 2023, 7:00 pm
BANGKOK – Pentadbiran Metropolitan Bangkok (BMA) menjalankan program yang menawarkan perkhidmatan bas elektrik percuma ke pasar terapung pada hujung minggu bermula semalam, lapor laman berita Thaiger.
Pelan itu diwujudkan untuk menghubungkan laluan pengangkutan awam utama merentasi kota raya Bangkok dengan tarikan pelancong yang berdekatan.
BMA mengumumkan perkhidmatan baharu mesra alam itu yang akan membawa pelancong dari laluan pengangkutan awam ke beberapa tarikan yang sukar diakses.
Bas ke pasar terapung di sekitar Bangkok adalah projek perintis untuk perkhidmatan yang dijangka berkembang.
Ia akan beroperasi pada hujung minggu dan menghapuskan keperluan pelancong untuk berjalan kaki atau mengambil teksi ke tempat-tempat pelancongan.
Orang ramai yang berada di Bangkok boleh mula menggunakan perkhidmatan tersebut semalam dan akan berterusan pada setiap hujung minggu.

Akhbar The Nation of Thailand melaporkan bahawa bas elektrik yang serba lengkap itu mempunyai 20 tempat duduk dan beberapa ciri bermanfaat seperti pengecas telefon dan WiFi percuma.
Ia juga boleh diakses oleh orang kelainan upaya (OKU) dengan laluan untuk kerusi roda.
Bas itu akan beroperasi bermula pukul 9 pagi (waktu tempatan) dan berakhir pada pukul 4.45 petang (waktu tempatan) dengan empat perjalanan setiap hari. – Agensi


Mahkamah Pakistan diselar bebaskan perogol demi kahwini mangsa
Oleh KOSMO!

1 Januari 2023, 6:30 pm
ISLAMABAD – Suruhanjaya Hak-Hak Asasi Manusia Pakistan (HRCP) menganggap keputusan mahkamah untuk membebaskan seorang perogol yang telah disabitkan bersalah supaya dia boleh mengahwini mangsanya sebagai ‘pelanggaran undang-undang yang teruk’, lapor laman berita Thaiger kelmarin.
Mahkamah Pakistan membebaskan perogol berkenaan, Daulat Khan yang disabitkan bersalah selepas dia bersetuju untuk berkahwin dengan mangsanya, sekali gus menimbulkan kemarahan aktivis-aktivis hak asasi manusia.
Mereka menyatakan bahawa keputusan itu berisiko menormalkan keganasan seksual di negara Asia Selatan tersebut selain menganggap terhapusnya keadilan berikutan pembebasan Daulat.
Lelaki berusia 25 tahun itu dijatuhi hukuman penjara seumur hidup dan didenda 100,000 rupee (RM1,944) selepas disabitkan kesalahan merogol seorang wanita pekak berusia 36 tahun pada Mei 2020 di daerah timur laut Swat, wilayah Khyber Pakhtunkhwa.
Mangsa kemudian melahirkan seorang anak akibat serangan seksual itu.
Bagaimanapun, Mahkamah Tinggi Peshawar membebaskan Daulat pada Isnin lalu selepas kedua-duanya berkahwin secara sah pada awal bulan ini berikutan penyelesaian di luar mahkamah yang dibuat oleh jirga tempatan.

Jirga ialah sebuah majlis dianggotai lelaki-lelaki warga emas yang membuat keputusan berdasarkan kepada undang-undang Syariah dan keluarga mangsa rogol itu.
“HRCP menggesa negara tersebut (Pakistan) merayu keputusan itu dan mengekalkan komitmennya terhadap hak-hak wanita.
“Rogol adalah satu kesalahan yang tidak boleh dikompaun dan tidak boleh diselesaikan menerusi perkahwinan kompromi yang lemah,” kata HRCP. – Agensi


Insiden rempuhan: Penganjur tegas tidak benarkan penonton berada berhampiran litar
Oleh LUQMAN RIDHWAN MOHAMED NOR

1 Januari 2023, 8:10 pm
PASIR SALAK – Penganjur pertandingan CCT Battle of Champion, Yano Autopart menegaskan pihaknya tidak membenarkan sebarang penonton untuk berada berhampiran dengan kawasan litar sewaktu perlumbaan sedang berlangsung.
Penyelaras pertandingan itu, Yano Al-Mahadzir berkata, seramai 10 orang marshal sudah diberikan taklimat mengenai aspek keselamatan seperti kawasan yang tidak sepatutnya mempunyai penonton.
Katanya, mereka juga ditempatkan di lokasi-lokasi tersebut bagi memastikan tiada penonton berada di sana.
“Semasa mula pertandingan, tiada siapa berada di sana (kawasan kemalangan), cuma di lap terakhir orang berlari dan duduk di situ,” katanya kepada pemberita di sini hari ini.
Media semalam melaporkan mengenai kematian seorang penonton, Muhammad Amir Mohd Yusoff, 32, yang dirempuh sebuah kereta yang terbabas ketika perlumbaan sedang berlangsung.
Kejadian berpunca apabila dua kereta yang sedang berlumba bergesel dengan salah satunya terbabas sebelum merempuh Allahyarham yang berada berhampiran dengan litar itu.

Mengulas lanjut, Yano berkata, kejadian itu tidak pernah berlaku sepanjang 10 tahun pembabitannya dalam acara sedemikian di Litar Dato’ Sagor.
Sementara itu, pengendali Litar Dato’ Sagor, Cilik Motorsport menerusi wakil dikenali sebagai Razali berkata, pihaknya telah menasihati Yano Autopart berhubung aspek keselamatan.
“Sebelum ini semasa kami ambil alih sebagai pengendali, tak ada tayar penghadang. Apa yang ada ketika ini kami sendiri tambah.
“Kami sudah beritahu penganjur, sekiranya tak cukup tayar penghadang, tambah. ‘Grandstand’ juga sudah disediakan, jadi pastikan penonton duduk di situ,” katanya. – KOSMO! ONLINE.


Pesara 86 tahun cari ‘guru’ ajar guna telefon pintar
Oleh KOSMO!

1 Januari 2023, 5:30 pm
LONDON – Seorang warga emas berusia 86 tahun di Britain mengiklankan tawaran kerja guru tuisyen untuk mengajarnya menggunakan telefon pintar, lapor portal berita MailOnline.
Iklan itu kemudian disedari oleh seorang wanita bernama Adele Walton, 23 ketika sedang membaca surat khabar yang membuatkan dia tertarik untuk memohon jawatan itu.
“Tuisyen telefon pintar diperlukan oleh seorang pesara yang bijak.
“Jika tertarik, sila hubungi nombor yang tertera dalam iklan dan tinggalkan mesej di talian tetap dengan memberitahu anda berminat untuk membantu,” demikian menurut iklan tersebut.
Beberapa hari kemudian, Walton berkata, dia berada di flat Tony (pesara), memegang telefon pintar milik lelaki itu sambil menunjukkan kepadanya cara-cara untuk menghidupkan dan menguncinya.
Walaupun bukan seorang guru, Walton tahu dia mempunyai banyak perkara untuk diajar kepada Tony.

Mereka pada awalnya memulakan sesi pengajaran asas iaitu membuat panggilan. Tony kemudian mula membiasakan diri untuk menghantar mesej teks, panggilan video, mengirim foto dan menyemak jadual waktu bas.
Selama lebih tiga bulan, keyakinan Tony dalam menggunakan telefonnya telah meningkat dengan pantas. – Agensi


Jemaah Menteri titip amanat depani 2023
Oleh MOHD. HUSNI MOHD. NOOR

1 Januari 2023, 3:41 pm
PUTRAJAYA – Jalani gaya hidup sihat serta sentiasa mematuhi langkah pencegahan kesihatan awam sebagai azam tahun baharu.
Itu amanat Menteri Kesihatan, Dr. Zaliha Mustafa kepada rakyat Malaysia untuk mendepani Tahun 2023 yang turut mendoakan agar Malaysia terus dikurniakan keamanan, kemakmuran dan seluruh masyarakat hidup penuh bertoleransi.
“Pelbagai peristiwa berlaku sepanjang 2022 termasuk tragedi tanah runtuh Batang Kali dan bencara banjir di Pantai Timur,” katanya menerusi hantaran di Facebook hari ini.
Sementara itu, Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, beliau meletakkan fokus utama untuk mencari solusi terbaik bagi menaiktaraf kelestarian hidup rakyat.
“Walau apa jua cabaran yang mendatang, jangan kita buka peluang untuk sebarang sengketa menggugat keharmonian perpaduan rakyat di negara kita,” katanya.
Dalam pada itu, Menteri Pertanian dan Keterjaminan Makanan, Mohamad Sabu berkata, beliau mahu semua pihak bekerja sebagai satu pasukan untuk merealisasikan impian dan harapan rakyat Malaysia.

“Yang ringan sama dijinjing, yang berat sama dipikul. Apapun halangan dan cabaran yang bakal mendatang, hadapilah dengan tenang, berani dan bersabar,” katanya.
Selain itu, Menteri Komunikasi dan Digital, Fahmi Fadzil berkata, tahun 2023 bakal menjadi tahun yang cukup mencabar terutamanya dari segi ekonomi.
“Tetapi dengan rencana, dasar, dan fokus Kerajaan Perpaduan untuk menyelesaikan masalah rakyat dan memacu pertumbuhan ekonomi, saya pasti Malaysia akan berjaya,” katanya. – KOSMO! ONLINE


‘Saya takut, risau tugas begitu besar’ – Rafizi
Oleh MOHD. HUSNI MOHD. NOOR

1 Januari 2023, 3:55 pm
PUTRAJAYA – Menteri Ekonomi, Rafizi Ramli mengakui berasa sedikit takut dan risau untuk mendepani tahun 2023 khususnya dalam membantu memulihkan ekonomi negara.
Ahli Parlimen Pandan itu berkata, beliau juga risau dengan tugas yang begitu besar digalasnya buat masa ini.
“Saya menerima kehadiran 2023 dengan rasa yang bercampur-campur. Sedikit takut, risau dengan tugas yang begitu besar dan kesal dengan masa yang pernah saya bazirkan.
“Doa saya supaya setiap daripada kita menghargai masa kerana itulah harta yang paling berharga.
“Semoga 2023 dimanfaatkan dengan lebih baik kerana setiap saat tidak akan kembali,” katanya menerusi hantaran di akaun Facebook hari ini.
Menurut Rafizi, setiap kali melangkah ke tahun baharu, beliau berasa sedih berbanding gembira kerana ‘harta’ (hubungan dengan Allah) semakin berkurangan disebabkan masa yang semakin singkat.

Jelasnya lagi, beliau mungkin mempunyai wang yang lebih sekarang berbanding sebelum ini, tetapi tidak mengagihkan masa yang cukup untuk memperbaiki hubungan dengan Allah S.WT.
Rafizi berkata, semua harta lain boleh diganti yang mana wang yang hilang, jika berusaha boleh jadi kaya. Malah kuasa yang hilang, jika diusahakan juga boleh kembali berkuasa. – KOSMO! ONLINE.


Dua lelaki maut, motosikal bertembung di Sarawak
Oleh CHERINE JON

1 Januari 2023, 3:29 pm
PADAWAN – Dua lelaki menemui ajal selepas motosikal yang ditunggang mereka bertembung dalam kejadian awal pagi tahun baharu.
Ketua Polis Daerah Padawan, Superintendan Abang Zainal Abidin Abang Ahmad berkata, kejadian dilaporkan berlaku pada pukul 3.25 pagi di Jalan Kampung Menjau, di sini.
Mangsa yang meninggal dunia dikenali sebagai Augustine Julia, 19, dari Kampung Siga dan Lopez Sauko Desnie, 21, dari Kampung Petag.
“Kemalangan dipercayai berlaku semasa mangsa yang berusia 19 tahun dari arah Kampung Menjau menuju ke Kampung Tabuan Rabak. Seorang lagi mangsa pula dari arah Kampung Tabuan Rabak menuju ke Kampung Menjau,” katanya dalam kenyataan, hari ini.
Augustine disahkan maut di tempat kejadian manakala Lopez pula meninggal dunia semasa menerima rawatan di Hospital Serian di sini.
Kes disiasat mengikut di bawah Seksyen 41(1) Akta Pengangkutan Jalan 1987. – KOSMO! ONLINE


Berlagak seperti mangsa pula – Puteri Sarah
Oleh NUR EMIRA SAIZALI

1 Januari 2023, 3:32 pm
PETALING JAYA – Kurang 24 jam selepas pengarah Syamsul Yusof ‘keluar dari gua’ berjanji mahu membuat pemdedahan tentang kemelut rumah tangganya dalam masa terdekat, isterinya, Puteri Sarah Liyana pula tampil dengan respons berbaur sinikal.
Tanpa menyebut nama mana-mana pihak, Puteri Sarah atau nama sebenarnya Puteri Sarah Liyana Megat Kamaruddin menyatakan, terdapat individu yang akhirnya keluar dari persembunyian, tampil bersuara seolah-olah menjadi mangsa keadaan.
“Sudah keluar gua tetapi berlagak seperti mangsa pula. Tidak mengapalah, janji selesai.
“Bak kata orang, stay classy (kekal ada kelas),” katanya dalam satu perkongsian InstaStory hari ini.
Difahamkan, perkara tersebut dipercayai maklum balas kepada kenyataan pengarah filem Mat Kilau terbabit yang berjanji akan memberi penjelasan tentang dakwaan sudah beristeri dua.
Dalam hantaran berasingan, Sarah yang masih bercuti di Jepun itu menitipkan pesanan tahun baharu 2023 kepada kaum wanita agar bangkit menjadi lebih kuat dalam banyak hal berbanding lelaki.

“Tahun 2023, para isteri lebih daripada kaum lelaki itu sendiri. Heads up! (bangkit), kita semua kuat,” katanya lagi.
Pesanan tersebut dititipkan Puteri Sarah bersama tangkap layar perkongsian kisah rumah tangga berkisarkan pengorbanan seorang isteri dalam menghadapi kemelut rumah tangga.
Sejak awal tahun lalu, kisah rumah tangga pasangan berkenaan menjadi bualan hangat ramai selepas Puteri Sarah mendedahkan diganggu oleh orang ketiga.
Tidak tahan dengan gangguan tersebut, dia nekad memfailkan saman dan perintah injunksi kepada wanita tersebut.
Difahamkan, individu tersebut bakal diheret ke muka pengadilan pada Ogos depan.
Kemelut rumah tangga mereka semakin memuncak apabila Syamsul didakwa sudah bernikah di Selatan Thailand dengan Ira Kazar.
Syamsul menjelaskan dakwaan tersebut fitnah dan bertegas mahu mengemukakan saman terhadap Jabatan Agama Islam Wilayah Persekutuan (Jawi) sebanyak RM10 juta atas dakwaan menyebarkan maklumat palsu.
Syamsul dan Puteri Sarah berkahwin pada 8 Mac 2014. Hasil perkongsian hidup, mereka dikurniakan dua cahaya mata iaitu Syaikhul Islam, 5, dan Sumayyah kini berusia 3 tahun. – KOSMO! ONLINE


Bengkel kereta berusia 36 tahun terbakar
Oleh NOR AINNA HAMZAH

1 Januari 2023, 4:34 pm
TAMPIN – Seorang pengusaha bengkel kenderaan hanya mampu berserah selepas premis yang diusahakan sejak 36 tahun lalu di kawasan Industri Kecil Sederhana (IKS) Repah di sini terbakar awal pagi tadi.
Peow Chin Teck, 62, berkata, pada mulanya, dia menyangkakan panggilan yang diterima daripada seorang pekerja yang tidur di bengkel pada pukul 2.45 pagi tadi merupakan kejadian kebakaran biasa.
Menurutnya, sebaik sampai, Chin Teck terkejut melihat bengkel yang sudah lama diusahakan terbakar. Terdapat lebih 30 buah kenderaan yang menunggu untuk dibaiki musnah terbakar.
“Banyak aksesori dan alat ganti kereta musnah. Masuk tahun baharu terbakar pula, saya bimbang dengan keadaan kereta pelanggan. Apa boleh buat, rugi memang rugi. Buat masa ini, saya akan menyenaraikan kenderaan yang musnah serta kerugian yang dialami,” katanya ketika ditemui hari ini.
Sementara itu, Ketua Balai Bomba dan Penyelamat Tampin, S. Dulasi Nathan memberitahu, pihaknya menerima panggilan pada pukul 2.46 pagi sebelum sepasukan anggota dikejarkan ke lokasi kejadian.
“Bengkel kereta itu terbakar 100 peratus. Operasi pemadaman turut dibantu Balai Bomba dan Penyelamat Kota dan Gemencheh,” katanya. Punca kejadian dan jumlah kerugian masih dalam siasatan.-KOSMO! ONLINE.


[VIDEO] Tapir sesat masuk hotel berlaku empat tahun sekali
Oleh DIYANATUL ATIQAH ZAKARYA

1 Januari 2023, 4:18 pm
MELAKA – Suasana di sebuah hotel lima bintang di Bandar Hilir di sini gempar apabila seekor tapir betina tersesat sehingga ke tingkat lima ruang parkir bangunan berkenaan, hari ini.
Tapir atau nama saintifiknya Tapirus Indicus seberat lebih 250 kilogram (kg) itu bagaimanapun berjaya diselamatkan oleh pasukan Jabatan Perlindungan Hidupan Liar dan Taman Negara (Perhilitan) negeri dengan bantuan pasukan bomba kira-kira pukul 1.50 petang tadi.
Pengarah Perhilitan Melaka, Mohd. Firdhaus Mahmood berkata, pihaknya mendapat aduan awam dan mengesan kehadiran tapir berkenaan di kawasan itu sejak dua minggu lalu.
“Sebelum ini kita ada menerima maklumat mengenai tapir ini yang berkeliaran di kawasan sekitar dan pasukan dalam keadaan bersiap siaga untuk menyelamatkannya.
“Pada pagi ini kita menerima panggilan daripada pihak bomba dan terus ke lokasi bagi menjalankan operasi penyelamatan menggunakan pelali,” katanya ketika ditemui pemberita di lokasi, hari ini.
Mengulas lanjut beliau berkata, pihaknya mengesyaki haiwan itu datang dari kawasan hutan bersempadanan antara Melaka dengan Negeri Sembilan.

“Kita percaya tapir ini keluar mencari makanan sebelum tersesat di hotel ini, kes ini sangat terpencil malah hanya berlaku sekali dalam tempoh empat tahun.
“Kita akan membawanya ke Zoo Melaka bagi memberikan rawatan intensif sebelum menempatkannya di Pusat Konservasi Hidupan Liar Sungkai, Perak,” katanya.
Tambahnya, haiwan itu dipercayai telah sesat selepas masuk melalui laluan utama keluar dan masuk parkir hotel berkenaan.
Jelasnya, haiwan itu tergolong dalam spesies hidupan liar terancam dan diklasifikasikan sebagai spesies yang dilindungi sepenuhnya di dalam Jadual Kedua Akta Pemuliharaan Hidupan Liar 2010 (Akta 716).
Sementara itu, Komander Operasi dari Balai Bomba dan Penyelamat Melaka Tengah, Pegawai Bomba Kanan II Sofian Hassan berkata, panggilan kecemasan diterima pada pukul 9.04 pagi dan sepasukan lapan anggota dikejarkan ke lokasi.
“Kejadian terkawal pada pukul 9.35 pagi, namun kita telah memaklumkan kes kepada Perhilitan untuk tindakan menyelamatkannya, kes selesai sepenuhnya pada pukul 2.30 petang tadi,” katanya. – KOSMO! ONLINE.


Anwar minta henti tanam bibit kebencian antara kaum, agama
Oleh KOSMO

1 Januari 2023, 3:36 pm
PETALING JAYA – Perdana Menteri, Datuk Seri Anwar Ibrahim menyeru semua rakyat di negara ini supaya menghentikan segera menanam bibit kebencian antara kaum dan agama.
Jelas Perdana Menteri, segala pertembungan mesti dirungkai dengan budaya wacana sihat dan segar agar seluruh masyarakat dapat membangun secara bersama dengan sikap hormat menghormati antara satu sama lain.
Kata beliau, ketika ini kita berdepan dengan pelbagai isu antaranya perkauman yang sempit, fahaman agama yang cepat menghukum tanpa berlandaskan fakta.
“Saya menggesa kepada semua rakan-rakan supaya tingkatkan dakwah. Masjid-masjid perlu diimarahkan.
“Kita dalam Kerajaan Perpaduan akan memastikan bahawa program-program mengimarahkan masjid seperti pengajian, latihan terutamanya kepada anak muda harus diperhebatkan,” katanya dalam satu video yang dikongsikan di laman Facebooknya hari ini.
Pada masa sama, Anwar turut mengingatkan semua pihak supaya tidak menjadikan masjid sebagai ‘gelanggang’ adu domba dan menanam kebencian.

Tambah Ahli Parlimen Tambun itu lagi, walaupun negara ini dihuni dengan pelbagai kaum dan agama, tetapi Islam tegak sebagai agama Persekutuan.
“Oleh itu, saya tidak perlu memohon maaf untuk berbicara satu mesej kepada seluruh negara dari masjid kerana mesej itu adalah kepada orang Islam dan juga bukan Islam.
“Dengan cara ini, kita mahu ada peningkatan kefahaman agama bukan sahaja kepada Islam dan juga bukan Islam. Jika tidak bibit-bibit Islamophobia yang tertanam sejak zaman penjajah akan mempengaruhi dan mengelirukan kita semua,” ujarnya. – KOSMO! ONLINE


Mantan Presiden Kesatuan Ragbi Malaysia meninggal dunia
Oleh NOR AINNA HAMZAH

1 Januari 2023, 4:11 pm
TAMPIN – Mantan Presiden Kesatuan Ragbi Malaysia, Abd. Jalil Borhanuddin telah meninggal dunia pada usia 68 tahun akibat sakit tua di kediamannya di Ampang, Subuh tadi.
Anak sulong Abd. Jalil yang juga merupakan Naib Presiden 2, Kesatuan Ragbi Malaysia, Mohd Fahmy Abd. Jalil, 39, berkata, ayahnya disedari sudah tidak bernyawa oleh adik ketiganya, Fatin Atiqa Abd. Jalil, 32, kira-kira pukul 6.30 pagi.
Menurutnya, sejak dua tahun lalu kesihatan ayahnya kurang baik dan dua bulan lalu, sakit demensia mula menyerang ayahnya kembali.
“Arwah seorang yang pendiam, namun semasa ayah masih sihat, ayah banyak berkorban masa untuk sukan ragbi. Malah, ayah juga sentiasa bercerita mengenai ragbi dan berharap agar saya juga dapat membawa pasukan ragbi dengan baik hingga ke peringkat lebih tinggi lagi,” katanya ketika ditemui di Taman Hj Borhanuddin, di sini, tadi.
Abd. Jalil berkhidmat sebagai Presiden Kesatuan Ragbi Malaysia dari tahun 2002 hingga 2005 dan Presiden Kesatuan Ragbi Negeri Sembilan dari tahun 1992 – 2019.
Arwah meninggal seorang isteri, Zainab Kassim, 65, lima anak serta tiga cucu itu dijangka akan dikebumikan selepas Asar di Tanah Perkuburan Tampin. – KOSMO! ONLINE.


Pelajar Politeknik rugi RM57,488 ditipu tawaran kerja sambilan
Oleh ABDUL RASHID ABDUL RAHMAN

1 Januari 2023, 4:30 pm
KUANTAN – Seorang pelajar sebuah Politeknik di sini berputih mata selepas terpedaya dengan tawaran kerja sambilan secara dalam talian sehingga kerugian sebanyak RM57,488.
Ketua Polis Pahang, Datuk Seri Ramli Mohamed Yoosuf berkata, kejadian bermula pada 19 Disember lalu selepas mangsa yang berusia 19 tahun menyertai satu iklan di laman Instagram.
“Mangsa dikehendaki membuat pelaburan modal terlebih dahulu. Mangsa dijanjikan pulangan wang hasil daripada pelaburan tersebut.
“Mangsa berurusan melalui aplikasi WhatsApp dan Telegram dalam melaksanakan tugasan yang diberikan sehingga membuat lima kali pemindahan wang ke akaun yang berlainan,” katanya dalam kenyataan di sini hari ini.
Menurutnya, bagi tujuan pelaburan yang tidak wujud itu mangsa menggunakan wang simpanan sendiri, membuat pinjaman dengan kawan dan menggunakan wang persaraan bapanya iaitu pesara guru.
Dalam pada itu, beliau menasihatkan masyarakat tidak mudah terpengaruh dengan tawaran pekerjaan melalui laman media sosial tanpa usul periksa yang jelas.

Katanya, masyarakat diingatkan supaya membuat semakan nombor akaun yang diterima di pautan http://ccid.rmp.gov.my/semakmule/ terlebih dahulu sebelum membuat sebarang transaksi. – KOSMO! ONLINE


Ibu teruja sambut bayi tahun baharu
Oleh NORHAFIZAN ZULKIFLI

1 Januari 2023, 4:23 pm
KUANTAN – Menjangkakan kelahiran bayinya pada 25 Januari nanti, seorang ibu tidak menyangka akan menyambut kelahiran bayi keempatnya pada tahun baharu.
Ibu terbabit, Noorhidayah Mohamad Rodi, 35, berkata, dia dan suami bagaimanapun menganggap kelahiran 24 hari lebih awal itu sebagai satu rezeki.
“Alhamdulillah saya selamat melahirkan bayi lelaki seberat 3.8 kilogram itu secara normal pada pukul 1.05 pagi tadi.
“Memang tak jangka juga dapat lahir awal dan pada tarikh yang cantik iaitu 1 Januari. Saya anggap ini sebagai rezeki saya dan suami dan kami sangat gembira dapat melahirkan bayi pada tarikh ini,”katanya di di Hospital Tengku Ampuan Afzan (HTAA) Kuantan di sini hari ini.
Noorhidayah adalah antara empat ibu yang selamat melahirkan bayi pada tahun baharu ini di Hospital Tengku Ampuan Afzan (HTAA) Kuantan yang mana kesemua mereka menerima hadiah berupa barangan kepengkapan bayi disampaikan Pengarah Jabatan Kesihatan Negeri Pahang (JKNP), Datuk Noor Azimi Yunus.
Dalam pada itu, seorang lagi ibu, Ain Amira Rashid Wejdi, 32, turut menyatakan rasa syukur dan teruja menyambut kelahiran bayi keempatnya pada awal tahun.

Ain Amira yang berasal dari Kampung Balok, di sini selamat melahirkan bayi perempuan keempatnya pada jam 4.45 pagi tadi secara normal.
“Kalau ikut jangkaan bayi saya sepatutnya lahir pada 3 Januari ini. Tak sangka juga akan bersalin pada tahun baharu,” katanya.
Sementara itu Noor Azimi berkata, seramai enam bayi dilahirkan pada awal pagi tahun baharu 2023 di seluruh negeri Pahang bermula pukul 12 tengah malam hingga 9 pagi hari ini.
Menurutnya cuma dua hospital yang mencatatkan kelahiran pada awal tahun baharu iaitu empat di HTAA Kuantan mencatat kelahiran dan dua di Hospital Sultan Haji Ahmad Shah (HOSHAS),Temerloh.
“Kelahiran pertama dicatat pada pukul 12.53 pagi di HTAA, Kuantan. Seorang bayi lelaki dari pasangan Felda Lepar Hilir 1 dilahirkan dengan berat 3.9 kilogram melalui kaedah pembedahan.
“Daripada enam kelahiran tersebut yang mana kesemuanya Melayu, seramai lima bayi lelaki dan seorang bayi perempuan dilahirkan melalui kaedah bersalin secara normal dan pembedahan,”ujarnya. -KOSMO! ONLINE.


Suami benarkan doktor lelaki sambut bayi tidak dayus
Oleh MOHD. HUSNI MOHD. NOOR

1 Januari 2023, 3:23 pm
PUTRAJAYA – Isu berkaitan doktor lelaki menyambut kelahiran bayi bukanlah suatu isu baru, bahkan ia sudah lama diperdebatkan.
Namun, isu itu kini dihangatkan kembali susulan satu video tular oleh seorang ustazah yang mendakwa suami itu dayus jika membiarkan isterinya bersalin dengan disambut doktor lelaki.
Pejabat Mufti Wilayah Persekutuan (PMWP) tampil mengupas kembali isu itu dan menjelaskan bahawa suami tidak dianggap dayus sekiranya tiada kemampuan harta mahupun ruang memilih doktor wanita di saat isteri menanggung sakit bersalin.
Menurutnya, syarak membenarkan dalam situasi yang terdesak tersebut untuk menerima khidmat perubatan daripada doktor lelaki pada kadarnya, di samping mematuhi syarat-syarat yang ditetapkan.
“Bagaimanapun, bagi pihak suami yang berkemampuan, maka digalakkan dan dinasihatkan berusaha mencari dan mengutamakan doktor wanita bagi menyambut kelahiran bayi.
“Kesakitan bersalin itu memang benar-benar berlaku bagi wanita yang bertarung nyawa untuk melahirkan bayi.

“Malah ia adalah situasi darurat dan bukan hanya sangkaan semata-mata. Bahkan, terdapat pengecualian melihat aurat ajnabi atas alasan keperluan perubatan,” katanya.
Katanya, darurat dalam perubatan menjelaskan bahawa melihat dan menyentuh aurat wanita adalah haram namun, atas keperluan perubatan ia dibenarkan apabila berlaku situasi mendesak dan kritikal.
Jelasnya lagi, doktor lelaki yang mengubati pesakit wanita mahupun sebaliknya dibenarkan dengan syarat terdapat di sisi mereka mahramnya atau suami atau wanita yang thiqah.
“Oleh itu, tiada dosa bagi situasi keperluan dan darurat bagi seseorang doktor untuk melihat atau memegang aurat pesakit,” ujarnya. – KOSMO! ONLINE


Ratusan mat rempit ‘dijerat’ polis
Oleh MOHD. RAFIE AZIMI

1 Januari 2023, 3:16 pm
ALOR SETAR – Sangkaan ratusan mat rempit kononnya orang ramai kagum dengan aksi berbahaya yang ditunjukkan di Jalan Pegawai di sini awal pagi ini meleset apabila sebahagian penonton sebenarnya anggota polis yang memasang ‘jerat’.
Dalam Op Ambang Tahun Baharu kira-kira pukul 2.30 pagi itu, seramai 367 orang kebanyakannya remaja ditahan bersama 342 motosikal dan kereta untuk diperiksa setelah cubaan untuk melarikan diri gagal berikutan kesemua jalan keluar di kawasan tersebut ditutup pihak berkuasa.
Keadaan itu menyebabkan kesemua mereka terpaksa akur dengan berhenti di bahu jalan sebelum berbaris sambil menolak motosikal masing-masing ke Pejabat Bahagian Siasatan Dan Penguatkuasaan Trafik (BSPT) Ibu Pejabat Polis Daerah (IPD) Kota Setar.
Menurut Ketua Polis Daerah Kota Setar, Asisten Komisioner Ahmad Shukri Mat Akhir, pihak polis mula membuat intipan selama kira-kira sejam bermula pukul 2.30 pagi.
“Pasukan operasi mendapati remaja bermotosikal memenuhi kiri dan kanan jalan tersebut sebelum mula memperagakan aksi berbahaya sambil menduga kelajuan.
“Akhirnya kira-kira pukul 3.30 pagi, kesemua mereka terjerat apabila pihak polis mula mengepung lokasi tersebut,” katanya di sini hari ini.

Menerusi klip video dipaparkan di media sosial, kalangan penunggang motosikal dilihat turut memandu melawan arus dan seakan tidak tentu arah bagi melepaskan diri.
Rata-rata pengguna media sosial yang meninggalkan komen di laman Facebook Polis Kota Setar memuji tindakan tersebut serta mengharapkan operasi sedemikian dapat diadakan lebih kerap.
Mengulas lanjut Ahmad Shukri berkata, sebanyak 254 saman dikeluarkan atas pelbagai kesalahan terhadap pemilik kenderaan terlibat selain 22 motosikal disita untuk tindakan lanjut.
“Operasi berakhir kira-kira pukul 8 pagi ini yang mana operasi membabitkan kekuatan seramai empat pegawai kanan dan 60 anggota termasuk anggota bantuan dari bahagian lain dan balai di bawah pentadbiran IPD Kota Setar,” katanya. – KOSMO! ONLINE


Warga asing tiada lesen pandu kereta majikan, beli kereta terpakai
Oleh ROHANA MOHD. NAWI

1 Januari 2023, 2:19 pm
KOTA BHARU – Jabatan Pengangkutan Jalan (JPJ) Kelantan mengeluarkan sebanyak 343 notis saman terhadap pemandu pelbagai jenis kenderaan terdiri daripada warga asing yang melakukan kesalahan jalan raya sepanjang tahun lalu.
Pengarahnya, Mohd. Misuari Abdullah, berkata, jumlah itu dilihat semakin meningkat terutamanya dalam kalangan etnik Rohingya yang menyewa atau membeli kenderaan terpakai daripada rakyat di negara ini.
Menurutnya, setakat ini, sebanyak 30 kenderaan sudah disita atas pelbagai kesalahan yang dilakukan oleh warga asing di negeri ini.
“Selain notis saman kepada pemandu yang terlibat, majikan kepada warga asing itu juga aman diambil tindakan notis mahkamah kerana membenarkan kenderaan mereka dipinjam atau dipandu oleh pekerja mereka.
“Kita dapati jumlah warga asing yang memandu kenderaan tempatan tanpa memiliki lesen semakin ramai terutamanya di kawasan Kota Bharu,” katanya pada sidang akhbar selepas hadir membuat memantau Ops Khas Ambang Tahun Baharu 2023 di Jalan Pasir Hor-Kubang Kerian malam tadi.
Dalam operasi itu, sebanyak 11 motosikal, tiga kereta dan sebuah kereta klon jenis Honda Civic FD telah disita.

Mengulas lanjut, Mohd. Misuari berkata, selain memandu dengan kebenaran majikan, ada dalam kalangan warga asing yang menyewa dari premis sewa kenderaan atau membeli kenderaan terpakai.
Tegasnya, rakyat tempatan diingatkan supaya tidak memberi kebenaran kepada pendatang asing tanpa izin (PATI) untuk menggunakan kenderaan mereka lebih-lebih lagi jika terlibat dalam kemalangan.
“Secara keseluruhan, JPJ Kelantan merekodkan kira-kira RM6.1 juta jumlah kutipan kompaun sepanjang tahun lalu membabitkan 29,636 notis kompaun.
“Jumlah itu juga melibatkan sebanyak 31,031 kenderaan yang diambil tindakan dengan 71,025 notis saman yang dikeluarkan,” katanya. – KOSMO! ONLINE


Mekanik maut motosikal terbabas di selekoh
Oleh NUR SYAZWANA MANSOR

1 Januari 2023, 2:30 pm
SUNGAI PETANI – Seorang mekanik maut apabila motosikal yang ditungganginya hilang kawalan ketika melalui satu selekoh di Jalan Bukit Tembak-Tikam Batu dekat sini, awal pagi ini.
Dalam kejadian kira-kira pukul 1.30 pagi itu, pemuda berusia 20 tahun terbabit yang mengalami kecederaan di kepala dikejarkan ke Hospital Sultan Abdul Halim (HSAH) di sini untuk rawatan.
Mangsa kemudian dilaporkan meninggal dunia ketika sedang menerima rawatan di zon kuning pada pukul 9.30 pagi tadi.
Ketua Polis Daerah Kuala Muda, Asisten Komisioner Zaidy Che Hassaan berkata, siasatan awal di tempat kejadian mendapati kemalangan melibatkan sebuah motosikal jenis Honda Wave yang terbabas sendiri.
“Mangsa dipercayai menunggang motosikal dengan laju serta tidak memakai topi keledar dari arah Tikam Batu ke Kampung Bukit Kechik sehingga mengakibatkannya hilang kawalan ketika melalui selekoh.
“Motosikal itu kemudian terbabas ke kiri jalan dan impak kemalangan menyebabkan mangsa mengalami kecederaan di kepala dan dimasukkan ke zon kuning HSAH sebelum meninggal dunia semasa menerima rawatan,” katanya di sini hari ini.

Kata beliau, mangsa juga didapati tidak mempunyai lesen memandu dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Masuk laluan bertentangan, dua maut dirempuh Axia
Oleh TUAN NURHIDAYAH TUAN AB.GHANI

1 Januari 2023, 2:09 pm
HULU SELANGOR – Nahas dua kenderaan membabitkan sebuah motosikal dan kereta meragut nyawa dua lelaki Orang Asli di Kilometer 18, Jalan Rasa di Bukit Beruntung, di sini pagi tadi.
Ketua Polis Daerah Hulu Selangor, Superintendan Suffian Abdullah berkata, mangsa yang terkorban dalam kejadian pukul 7.15 pagi itu adalah penunggang dan pembonceng motosikal Yamaha 135LC.
Katanya, kejadian berlaku apabila motosikal itu bertembung dengan kereta Perodua Axia milik sebuah sekolah memandu yang dipandu lelaki tempatan berusia 56 tahun.
“Ketika kejadian, penunggang motosikal itu dalam perjalanan dari Bukit Beruntung menghala ke Batang Kali.
“Setibanya di lokasi kejadian, motosikal tersebut hilang kawalan masuk ke laluan bertentangan sebelum bertembung dengan kereta sekolah memandu.
“Penunggang dan pembonceng cedera parah di kepala dan kaki. Mereka meninggal dunia di lokasi kejadian,” katanya dalam kenyataan hari ini.

Menurut Suffian, mayat mangsa yang berusia 34 dan 35 tahun diserahkan ke Hospital Kuala Kubu Bharu untuk dibedah siasat.
“Kes disiasat mengikut Seksyen 41(1) Akta Pengangkutan Jalan 1987.
“Orang ramai yang mempunyai sebarang maklumat berhubung kemalangan diminta tampil ke balai polis berdekatan untuk membantu siasatan,” ujarnya. – KOSMO! ONLINE.


Banjir: 78 sekolah terjejas di Kelantan sedia mulakan sesi persekolahan
Oleh MUHAMMAD AYMAN GHAFFA

1 Januari 2023, 2:24 pm
KOTA BHARU – Sebanyak 78 buah sekolah di Kelantan yang terjejas akibat banjir baru-baru ini telah pulih sepenuhnya dan bersedia untuk memulakan sesi persekolahan pada tahun ini.
Timbalan Pengarah Pendidikan Sektor Pengurusan Sekolah, Jabatan Pendidikan Negeri Kelantan (JPNK), Mohd. Zin Halim berkata, daripada jumlah itu, ia melibatkan sebanyak 18 buah sekolah menengah dan 60 buah lagi sekolah rendah.
Menurutnya, sepanjang tempoh banjir baru-baru ini, sebanyak 114 buah sekolah di Kelantan dijadikan pusat pemindahan sementara (PPS) yang menempatkan mangsa banjir dan ia sudah ditutup sepenuhnya.
“Selain itu, kerusi dan meja di sekolah yang rosak akibat banjir juga melibatkan jumlah yang minimum dan tiada sebarang pembelian kelengkapan baharu kedua-dua barangan tersebut untuk sekolah.
“Sebagai penyelesaian, lebihan kerusi dan meja dari sekolah-sekolah lain dihantar ke sekolah yang memerlukan. Jumlah barangan yang dihantar juga minimum,” katanya dalam satu kenyataan hari ini.
Mengulas lanjut, Mohd. Zin yang menanggung tugas Pengarah JPNK berkata, bagi kerosakan melibatkan buku teks, ia berpunca daripada rumah mangsa yang terjejas banjir.

Menurutnya, oleh itu, Pejabat Pendidikan Daerah (PPD) (Simpanan Berpusat) dan Kementerian Pendidikan (KPM) akan menggantikan segera buku-buku teks yang rosak.
“Bagi kerosakan melibatkan komputer dan komputer riba akibat banjir, ia akan diganti oleh pihak syarikat yang memberi sewaan.
“Pelbagai bantuan dalam pelbagai bentuk diterima daripada banyak pihak termasuk Istana Kelantan, KPM, kerajaan negeri, Jabatan Bomba dan Penyelamat Malaysia, Angkatan Pertahanan Awam Malaysia, Jabatan Kerja Raya, Tenaga Nasional Berhad, Kumpulan Penggerak Pelibatan Ibu Bapa, Komuniti dan Swasta (PIBKS) dan pertubuhan bukan kerajaan (NGO).
“Selain itu, JPNK banyak menerima bantuan sukarelawan pembersihan termasuk dari KPM, JPN, PPD , PIBKS, NGO, agensi kerajaan dan swasta selain masyarakat setempat,” katanya. – KOSMO! ONLINE


Kerakyatan Indonesia cuma gurauan – Baby Shima
Oleh HANISAH SELAMAT

1 Januari 2023, 2:45 pm
PETALING JAYA – Susulan penyebaran sepotong video pendek mempamerkan seolah-olah kad pengenalan (KTP) Indonesia memaparkan wajah dan namanya, penyanyi sensasi Baby Shima ambil pendekatan sinis dengan mengucapkan ‘tahniah’ kepada penyunting video terbabit.
Katanya, tindakan penyunting juga pemilik akaun TikTok terbabit mencetuskan salah faham ramai apanila membuat suntingan wawancara dalam program hiburan di Indonesia bulan lalu seolah-olah berniat mahu menjatuhkan dirinya.
“Saya pun tak faham kenapa baru sekarang rakaman temu bual program Pagi-Pagi Ambyar kendalian Rian Ibram yang saya jalani bulan lalu dimuatnaik sekarang.
“Peminat lain pula maklumkan sebenarnya hanya bahagian untuk bahan sensasi saja dikongsi dalam TikTok individu tersebut yang kemudian disahkan oleh pengurusan saya.
“Sebenarnya saya pun tak terasa apa kerana mereka yang menonton program tersebut sampai habis maklum saya bergurau mempamerkan kad kononnya KTP Indonesia itu.
“KTP yang saya keluarkan dari poket adalah Kad Tanda Pahlawan (KTP) Orang Baik Indonesia yang dihasilkan sendiri, tiada kaitan pun dengan soal kerakyatan.

“Tak sangka pula ada ‘pembaris’ percaya gurauan tersebut dan rajin buat suntingan sebagai modal naikkan ‘view’ dan dorong orang lain hentam saya. Tahniah,” katanya kepada Kosmo! Online.
Bagaimanapun, pemilik nama penuh Nor Ashima Ramli, 31, itu mengakui memang pernah terdetik ingin berhijrah ke Indonesia memandangkan dirinya tidak disenangi segelintir pihak di Malaysia.
Penyanyi dangdut itu menyatakan ia bukan bermakna dia tidak menghargai negara sendiri, sebaliknya tetap meletakkan tanah tumpah darah di tempat teratas dalam hati.
Cuma dia hairan kerana netizen masih sibuk mahu mengambil tahu perkembangan dirinya biarpun mereka tidak menyenanginya.
“Pelik sungguh sebab ketika saya berada di Malaysia, mereka halau dengan menyuruh saya pergi Indonesia, bila kata ada KTP persoalkan pula.
“Apa yang mereka mahukan sebenarnya atau mereka memang tidak boleh lupakan saya?
“Saya tetap macam tahun sebelum fasa pandemik. Sentiasa berulangalik antara Malaysia dan Indonesia bagi memenuhi undangan pentas dan program televisyen.
“Sebenarnya saya sekarang berada di Jakarta, sebelum terbang pula ke Palembang bagi menjayakan acara sambutan malam tahun bahau (kelmarin). Alhamdulillah,” katanya.
Terdahulu, dalam rancangan hiburan siaran Trans TV itu Shima ditanya sana ada sudah menjadi rakyat Indonesia dan dia terus mengeluarkan kad yang kononnya KTP.
“Iya, Shima sudah jadi orang Indonesia ‘kok’. Shima udah ada KTP,” katanya dalam program yang turut dikendalikan penyanyi terkenal, Dewi Persik.
Begitupun, ramai peminat Indonesia meninggalkan komen mengalu-alukan berita yang disifatkan sebagai khabar gembira buat mereka. – KOSMO! ONLINE


Jakel rugi hampir RM100 juta cawangan Shah Alam terbakar
Oleh MOHAMAD NAUFAL MOHAMAD IDRIS

1 Januari 2023, 3:02 pm
SHAH ALAM – Kebakaran bangunan tiga tingkat milik Jakel di Seksyen 7 di sini mengakibatkan syarikat tekstil tersebut kerugian awal dianggarkan hampir RM100juta.
Pengarah Urusan Kumpulan Jakel, Datuk Seri Mohamed Faroz Mohamed Jakel, berkata, beliau dimaklumkan mengenai kejadian itu oleh adiknya yang juga pengurus Jakel cawangan terbabit antara pukul 7 hingga 7.15 pagi.
Katanya, syarikat memperoleh keuntungan kira-kira RM300juta setahun menerusi hasil jualan di cawangan berkenaan.
“Bangunan ini nilainya sekitar RM100 juta membabitkan 19 rumah kedai dan lima rumah kedai lima tingkat.
Anggota bomba memadam kebakaran di gedung tekstil terkemuka, Wisma Jakel cawangan Shah Alam di Seksyen 7 , hari ini. GAMBAR: FARIZ RUSADIO
“Api dipercayai bermula daripada bahagian pakaian lelaki di tingkat satu, bagaimanapun punca sebenar masih belum diketahui,” katanya ketika ditemui berhampiran lokasi kejadian.
Beliau bagaimanapun reda dengan insiden tersebut dan yakin ada hikmah di sebaliknya kejadian itu.

“Saya yakin ada hikmah serta yakin Allah akan ganti dengan lebih baik dan sebagai orang Islam kita kena percaya,” jelasnya. – KOSMO! ONLINE


Terkejut nampak api marak dalam Wisma Jakel – Saksi
Oleh MOHAMAD NAUFAL MOHAMAD IDRIS

1 Januari 2023, 3:11 pm
SHAH ALAM – Seorang pekerja restoran makanan segera terkejut melihat api marak di dalam bangunan Wisma Jakel di Seksyen 7, di sini, pagi tadi.
Wanita yang mahu dikenali sebagai Hasniza, 23, berkata, dia baru tiba di tempat kerjanya pada pukul 7 pagi untuk memulakan syif pada hari kejadian.
“Sebaik sampai, saya terkejut melihat api sedang marak membakar tingkat atas bangunan tersebut.
“Baru hendak hubungi bomba, bomba sudah sampai di lokasi kejadian pada pukul 7.15 pagi,” katanya ketika ditemui hari ini.
Tinjauan Kosmo! di lokasi kejadian pada pukul 1 tengah hari mendapati, anggota bomba masih lagi melakukan kerja pemadaman kerana masih terdapat api di tingkat dua bangunan tersebut.
Anggota bomba memadam kebakaran di gedung tekstil terkemuka, Wisma Jakel cawangan Shah Alam di Sekyen 7 hari ini. GAMBAR: FARIZ RUSADIO
Bagi memastikan keselamatan orang awam, anggota polis menutup Jalan Plumbum S7/S dan Jalan Plumbum P7/P bagi menghalang orang ramai menggunakan jalan-jalan tersebut.

Segelintir orang awam dilihat memberhentikan kenderaan bagi merakam gambar kejadian.
Anggota bomba memadam kebakaran di gedung tekstil terkemuka, Wisma Jakel cawangan Shah Alam di Seksyen 7 hari ini. GAMBAR: FARIZ RUSADIO
Sementara itu, Ahmad Tarmizi Suhaimi, 37, pula berkata, dia terpaksa membatalkan niat untuk membeli pakaian raya untuk dirinya dan tiga ahli keluarga di gedung pakaian tersebut.
“Saya tidak membuka media sosial sejak pagi tadi, jadi saya tidak tahu Wisma Jakel terbakar. Apabila sampai nampak bangunan terbakar. Agak hampa kerana nak buat persiapan awal untuk hari raya tahun ini,” katanya yang menetap di Subang Jaya. – KOSMO! ONLINE


Laluan Bas Nadiputra ditambah baik – PPj
Oleh MOHD. HUSNI MOHD. NOOR

1 Januari 2023, 2:13 pm
PUTRAJAYA – Selepas meneliti segala rungutan warga Putrajaya, akhirnya Perkhidmatan Bas Nadiputra akur dan menyemak semula laluan dan kekerapan operasi demi keselesaan penumpangnya.
Perbadanan Putrajaya (PPj) menerusi hantaran di Facebook berkata, pihaknya telah menambah baik operasi melibatkan peluasan kawasan baharu dan kekerapan waktu puncak.
Menurutnya, laluan P103 akan melalui Jalan P15 yang bertujuan memberi perkhidmatan kepada penduduk di kuarters penjawat awam di 15-12A dan 15-12B serta sekitarnya.
“Selain itu, penetapan semula kekerapan waktu puncak turut dibuat bagi Laluan P101 daripada 15 minit kepada 10 minit manakala kekerapan luar waktu puncak dikekalkan bermula 3 Januari ini.
“Kami juga menetapkan semula kekerapan waktu puncak bagi Laluan P102, P103, P104, P105, P106, P108 daripada 30 minit kepada 20 minit manakala kekerapan luar waktu puncak dikekalkan bermula 3 Januari ini,” katanya.
Sebelum ini, pelan operasi dan laluan baharu Bas Nadiputra menerima reaksi pelbagai warga Putrajaya apabila ia berbeza daripada laluan asal selain menyukarkan penjawat awam ke tempat kerja.

Rungutan itu mendapat reaksi Ahli Parlimen Putrajaya, Datuk Dr. Radzi Jidin sebelum masalah itu dibawa ke PPj untuk semakan semula.
Untuk rekod, perkhidmatan Bas Nadiputra kini dioperasikan oleh Rapid Bus Sdn. Bhd. bermula hari ini.
Sebanyak tujuh laluan diperkenalkan yang akan beroperasi bermula pukul 6.30 pagi hingga 8 malam pada hari Isnin hingga Jumaat dan dari pukul 7 pagi hingga 8 malam pada hari Sabtu, Ahad dan hari kelepasan am.
Kadar tambang sebanyak RM1 sehala untuk enam laluan manakala satu laluan iaitu laluan P101 (Kompleks F – Persiaran Sultan Salahuddin Abdul Aziz Shah – Persiaran Perdana – Presint 5) adalah percuma. – KOSMO! ONLINE


Larangan memakai pakaian mencolok mata di Pulau Besar
Oleh DIYANATUL ATIQAH ZAKARYA

1 Januari 2023, 12:48 pm
ALOR GAJAH – Jabatan Agama Islam Melaka (JAIM) akan membincangkan enakmen baharu larangan memakai baju mencolok mata di Pulau Besar susulan insiden tular pelancong warga asing berbikini di pulau itu, baru-baru ini.
Pengarah Jabatan Agama Islam Melaka (JAIM) Datuk Che Sukri Che Mat berkata, perbincangan itu akan dibuat bersama Majlis Bandaraya Melaka Bersejarah (MBMB), Polis Diraja Malaysia (PDRM) dan Majlis Pulau-pulau Melaka (MPPM) dalam satu pertemuan pada Selasa ini.
CHE SUKRI (tengah) ketika ditemui pemberita di Alor Gajah, Melak, lewat pagi tadi.
Ujarnya, enakmen itu diperlukan bagi membolehkan kawalan dan tindakan dapat dilaksanakan dalam memastikan pulau keramat itu terpelihara daripada perkara yang bercanggah dengan lunas agama.
“Difahamkan insiden pelancong memakai pakaian separuh bogel di Pulau Besar itu turut tular di media sosial sehingga telah menimbulkan rasa tidak senang orang awam.
“Bagaimanapun kita tidak dapat mengambil tindakan kerana mereka itu individu bukan Islam, tidak ada enakmen untuk bagi kesalahan tersebut,” katanya ketika ditemui selepas melakukan Operasi Ambang Tahun Baharu di sini, lewat pagi tadi.
Tambahnya, Seksyen 71 Enakmen Kesalahan Syariah Negeri Melaka 1991 hanya terpakai untuk mereka yang beragama Islam.

Ujarnya, sebagai tindakan awal, pihaknya akan meminta kerjasama daripada pengusaha bot dan penginapan serta Rakan Setia Bersama JAIM untuk menegur mana-mana individu yang berpakaian tidak sopan.
“Kita cadang untuk letakkan juga papan tanda peringatan untuk pelancong agar berpakaian yang sesuai, bukanlah berbikini,” katanya.
Terdahulu, tular satu klip video 2.52 minit tular sejak 25 Disember lalu memaparkan tiga pelancong dipercayai warga asing berbikini untuk bermandi-manda di pantai berkenaan.
Klip tersebut dikongsi oleh lebih 1,600 pengguna Facebook dengan rata-rata netizen mengecam tindakan pelancong berkenaan dan didakwa akan menjadi punca berlakunya bencana besar di kawasan tersebut. –  KOSMO! ONLINE


Perancang perkahwinan akan ditahan dalam masa terdekat
Oleh OTHMAN YAHAYA

1 Januari 2023, 1:10 pm
SUNGAI PETANI – Pemilik syarikat perancang perkahwinan yang didakwa menipu empat pasangan pengantin dengan tidak memenuhi pakej perkahwinan yang dipersetujui akan ditahan dalam masa terdekat.
Ketua Polis Daerah Kuala Muda, Asisten Komisioner Zaidy Che Hassan berkata, suspek dipercayai pasangan suami isteri berusia dalam lingkungan 30-an.
Katanya, Bahagian Siasatan Jenayah Komersial Daerah Kuala Muda telah membuka kertas siasatan berhubung kes tersebut.
“Kita akan menahan suspek untuk diambil keterangan dan setakat ini, kita menerima empat laporan polis berhubung dakwaan berkenaan.
“Kes disiasat di bawah Seksyen 420 Kanun Keseksaan kerana kesalahan menipu,” katanya ketika dihubungi di sini hari ini.
Menurut beliau, pihaknya tidak menerima laporan polis baharu membabitkan syarikat tersebut.

Kosmo! hari ini melaporkan impian empat pasangan pengantin baharu untuk meraikan hari bahagia dengan majlis kenduri yang penuh meriah serta dihadiri ramai tetamu ranap apabila ditipu sebuah syarikat perancang perkahwinan. – KOSMO! ONLINE


29 pasukan sertai Liga Bola Sepak Alumni SBP 2023
Oleh MUHAMMAD ZUHAILY BADLISHAH

1 Januari 2023, 1:19 pm
PETALING JAYA – Sebanyak 29 pasukan akan berentap dalam Liga Bola Sepak Alumni Sekolah Berasrama Penuh (SBP) 2023 bermula 14 Januari ini sehingga 18 Mac depan di Kompleks Sukan Tigre Arena di Sungai Buloh, Selangor.
Liga Bola Sepak SBP 2023 itu dianjurkan oleh Gabungan Persatuan Alumni Sekolah Berasrama Penuh (GPASBP) dengan kerjasama Tigre Sporting Empire sebagai inisiatif untuk memperbanyakkan aktiviti membabitkan alumni SBP.
Pengarah Urusan Tigre Sporting Arena Empire, Nurikhzan Ahmad Yahaya berkata, kesemua pasukan terbabit akan bertanding dalam tiga kategori dalam format liga sepusingan iaitu Terbuka, Semi Veteren dan Veteren.
“Pasukan Terbuka akan diwakili oleh pemain yang berumur 18 hingga 30 tahun, Semi Veteren pula bagi mereka yang berumur 31 hingga 44 tahun dan bagi Veteren adalah alumni SBP yang berumur 45 tahun ke atas.
“Permainan akan berlangsung setiap Sabtu dan Ahad bermula 7 Januari sehingga 18 Mac dengan padang Tigre Arena sebagai venue untuk kesemua perlawanan,” katanya dalam sidang akhbar pelancaran Liga Bola Sepak Alumni SBP 2023 semalam.
Turut hadir Pengerusi GPASBP, Dr. Ab. Wahab Che Mat, Biro Sukan dan Rekreasi GPASBP, Mohammad Fawaz Kamarudin dan wakil-wakil penaja dari Dominant Energy SB, Seal & Go Malaysia, Adabi Consumer Industries dan Bijak Aktif SB.

Sementara itu, Mohammad Fawaz berkata, tujuan utama pihaknya menganjurkan liga berkenaan bagi menyatukan semua alumni SBP dari seluruh negara selain mendedahkan mereka dengan aktiviti secara bersama.
“Sekarang, terdapat 31 alumni yang bernaung dibawah GPASBP dan sekarang kita mahu perbanyakkan aktiviti agar lebih ramai lepasan SBP tahu bahawa banyak program yang boleh mereka sertai jika bersama persatuan alumni.
“Sebelum ini, kita sudah menganjurkan pelbagai program dan saya fikir penganjuran liga bola sepak yang diadakan buat kali pertama ini akan menjadi daya penarik baharu kepada persatuan alumni,” katanya. – KOSMO! ONLINE


Isu keciciran murid akan diberi perhatian – Fadhlina
Oleh MOHD. HUSNI MOHD. NOOR

1 Januari 2023, 1:16 pm
PUTRAJAYA – Kementerian Pendidikan (KPM) akan memastikan isu keciciran murid diberikan perhatian sewajarnya tahun ini.
Menterinya, Fadhlina Sidek berkata, KPM secara dasarnya amat prihatin akan masalah pendidikan khasnya isu keciciran dalam kalangan pelajar malah, sentiasa mencari jalan penyelesaian ke arah sifar keciciran.
Beliau berkata, kementerian akan memastikan semua anak bangsa yang berada di negara ini berhak memperoleh kesaksamaan pendidikan walau di mana mereka berada.
“Justeru, pemantauan dan intervensi pihak sekolah ke atas murid yang berisiko cicir akan sentiasa dilakukan agar mereka kekal bersekolah sehingga tamat tingkatan lima,” katanya menerusi Amanat Tahun Baharu 2023 yang dikongsi menerusi Facebook hari ini.
Pada masa sama, Fadhlina berkata, beliau juga akan memastikan kebajikan warga pendidikan akan dititikberatkan dan menjadi titik fokus KPM.
“Setiap jerih payah tuan puan mendidik anak bangsa adalah mutiara yang tiada tolok bandingnya.

“Tahun 2023 adalah tahun untuk melakar sebuah wajah baharu pendidikan Malaysia dan ia akan dilakukan hasil kerjasama di peringkat pakar-pakar pendidikan.
“Kami akan merangkul kekuatan diperingkat pakar dengan menelusuri setiap denai dan mendorong anak kita ke peringkat terbaik dari sudut akademik dan sahsiah,” katanya.
Dalam pada itu, Fadhlina berkata, ekosistem harmoni yang diterjemahkan dalam rangka murid ceria, guru bahagia, sekolah bitara dan negara sejahtera juga sejajar usaha mengangkat kemuliaan insan tidak kira latar belakang kaum, agama dan agama.
Katanya, usaha memperkasa sistem pendidikan dan merealisasikan pembudayaan ilmu juga tidak boleh dibuat secara semberono justeru, setiap pemegang taruh perlu memberi maklum balas supaya solusinya dapat diterima oleh masyarakat. – KOSMO! ONLINE


Lee Jong-suk, IU benar-benar bercinta
Oleh NUR AL-FAIRUZA SYARFA NOR SAIDI

1 Januari 2023, 1:54 pm
PETALING JAYA – Spekulasi percintaan antara pelakon terkenal, Lee Jong-suk dan penyanyi IU akhirnya menemukan jawapan hitam putih
Perkara tersebut disahkan sendiri pengurusannya, HighZium Studio yang mengesahkan perhubungan cinta pasangan selebriti popular itu.
“Lee Jong-suk dan IU sebelum ini memang berkawan baik dan kini menjalani perhubungan series sebagai kekasih.
“Terus memberikan sokongan kepada pasangan ini supaya dapat mengekalkan perhubungan cinta mereka,” kata wakil pengurusannya.
Rata-rata peminat gembira dengan berita tersebut sehingga menyifatkan mereka sebagai pasangan selebriti terhangat.
“Lee Jong-suk memang sangat bertuah mendapatkan cinta daripada IU,” ujar peminat.

“Saya rasa mereka akan membuat pengumuman berkahwin dalam masa terdekat. Saya berharap mereka bahagia dan tidak akan berpisah,” tulis netizen.
Sebelum ini, timbul spekulasi tentang perhubungan mereka apabila foto percutian di Jepun tersebar sehingga meninggalkan tanda tanya buat peminat.
Berita percintaan mereka tersebar apabila pelakon Big Mouth itu menghadiri perjumpaan bersama peminat di Osaka, Jepun pada 20 Disember lalu dan berjumpa IU di Nagoya untuk menyambut Krismas bersama-sama.
Menurut laporan, Jong-suk berjaya membuat tempahan hotel mewah Aman Nemu selama empat hari tiga malam di Nagoya tanpa pengetahuan daripada pengurusnya.
Malah, spekulasi percintaan lebih kuat apabila Jong-suk turut memberikan ucapan kepada seorang individu istimewa seolah-olah sedang bercinta semasa memenangi hadiah utama pada 2022 MBC Drama Awards. -KOSMO! ONLINE


Ibu mentua suka maki, fitnah menantu guna sihir
Oleh KOSMO

1 Januari 2023, 2:05 pm
PETALING JAYA – Seorang wanita berdepan ujian rumah tangga apabila sering dimaki ibu mentua, malah turut difitnah kononnya menggunakan sihir ditujukan kepada suami dan keluarga mentua.
Bukan itu sahaja, ibu kepada dua anak berusia tiga tahun dan bayi satu bulan itu tidak disukai ibu mentua, selain pelbagai lagi kata-kata makian dilemparkan kepadanya.
Masalah hubungan kekeluargaan itu diluahkan wanita tersebut menerusi Facebook Luahan Hati Seorang Isteri yang buntu mahu mencari jalan penyelesaian, namun bukanlah sehingga bercerai-berai.
“Tempoh saya berpantang sangat ‘struggle’. Saya difitnah oleh mentua (kononnya) saya sihirkan suami dan keluarga mentua. Saya tak pasti kenapa mentua fitnah saya macam itu. Suami saya kadangkala jenis suka mengadu hal ehwal rumah tangga kepada ibunya.
“Mungkin sebab faktor itu, ibunya tidak suka saya. Ibunya pernah cakap, ‘saya berperangai syaitan, ibu yang tidak bertanggungjawab’ dan macam-macam lagi. Saya tengah berpantang waktu itu, memang hampir meroyan.
“Saya sedih, sangat sedih sebab suami yang patutnya jaga maruah isteri, ‘backup’ isteri tapi tak buat semua itu. Suami saya baik, bab nafkah jaga anak memang sangat bagus,” katanya pada luahan tersebut.

Wanita itu memberitahu, dia pernah bertanyakan perkara tersebut kepada suami berkenaan ibu mentua yang bercakap buruk tentang dirinya selain mendoakan rumah tangga mereka bercerai.
“Suami marah saya, suami cakap jangan burukkan ibunya, tapi kenapa bila ibunya burukkan saya, tiada pun dia marah ibunya. Hal ini buatkan saya jadi malas nak berjumpa mentua, tapi saya tidak mahu mengeruhkan keadaan.
“Untuk kawan-kawan yang sudah lama dalam perkahwinan, apa nasihat supaya saya tidak terlalu tertekan dengan mentua. Adakah cara untuk mengubah suami supaya berhenti mengadu hal rumah tangga kepada ibunya. Mentua tidak suka keluarga saya, ibu ayah saya, saya tidak tahu sebab apa dan saya sedih,” katanya. – KOSMO! ONLINE


Ganda operasi di bengkel ubah suai motosikal haram di P. Pinang
Oleh ISWAN SHAFIQ ISA

1 Januari 2023, 12:55 pm
SEBERANG PERAI – Polis Pulau Pinang akan terus menggiatkan usaha membanteras aktiviti samseng jalanan dengan menyerbu lebih banyak bengkel yang menjalankan kegiatan pengubahsuaian motosikal secara haram selepas ini.
Timbalan Ketua Polis negeri, Datuk Fisol Salleh berkata, hasil pemeriksaan sebelum ini mendapati, rata-rata penunggang motosikal mengetahui perbuatan mengubahsuai kenderaan mereka tanpa kebenaran atau kelulusan daripada Jabatan Pengangkutan Jalan (JPJ) adalah salah.
Bagaimanapun katanya, penguatkuasaan yang tidak sepenuhnya menjurus ke arah itu menyebabkan perbuatan berkenaan seakan semakin berleluasa ketika ini.
“Justeru, kita akan pergi terus ke bengkel-bengkel yang menjadi tumpuan untuk modifikasi (pengubahsuaian) tanpa kelulusan ini. Boleh kalau nak ‘modify’ (ubah suai) tapi kena dapat kelulusan JPJ terlebih dahulu,” katanya kepada pemberita malam tadi.
Terdahulu, beliau meninjau operasi Op Ambang Tahun Baharu 2023 yang dijalankan Jabatan Siasatan dan Penguatkuasaan Trafik (JSPT), Ibu Pejabat Polis Kontinjen (IPK) Pulau Pinang di Lorong motosikal berhampiran Jambatan Pulau Pinang, di sini.
Selain JSJT dan JPJ, operasi selama lima jam bermula pukul 9 malam itu turut melibatkan beberapa agensi lain termasuk Jabatan Siasatan Jenayah Narkotik (JSJN) dan Jabatan Alam Sekitar (JAS) negeri.

Fisol dalam kenyataannya sebelum ini memberitahu, operasi yang dijalankan selama tiga hari bermula malam semalam itu diadakan di kesemua lima daerah di negeri ini dengan melibatkan 149 pegawai serta 932 anggota.
“Untuk tahun 2023 ini, kita akan pastikan bahawa pemeriksaan dan operasi yang berkaitan akan dibuat secara lebih menyeluruh demi keselamatan pengguna jalan raya khususnya.
“Usaha-usaha yang kita buat ini bukan bertujuan untuk menyusahkan sesiapa sebaliknya, ia ke arah menjadikan Pulau Pinang sebagai model untuk membasmi acara (aktiviti) samseng jalanan ini,” ujar beliau. – KOSMO! ONLINE


Mulakan tahun 2023 dengan menderma darah
Oleh KAMALIZA KAMARUDDIN

1 Januari 2023, 1:33 pm
KUALA TERENGGANU – Pengarah Angkatan Pertahanan Awam Malaysia (APM) Pahang, Che Adam A. Rahman memulakan hari pertama 2023 dengan menderma darah.
Beliau yang berasal dari Chabang Tiga di sini diiktiraf individu pertama negara ini yang menderma darah pada tahun 2023.
“Antara azam 2023 saya ialah menjadi rakyat Malaysia pertama menderma darah. Alhamdulillah hasrat itu tercapai.
“Saya mendaftar secara atas talian menerusi Sistem Informasi Bank Darah (BBIS) pada pukul 12.05 tengah malam sebelum hadir ke Unit Tabung Darah Hospital Sultanah Nur Zahirah (HSNZ) di sini pada pukul 8 pagi tadi (semalam),” katanya di sini hari ini.
Che Adam berkata, beliau sudah 88 kali menderma darah sejak pertama kali berbuat demikian pada usia 21 tahun.
Tambah beliau yang mengamalkan pemakanan seimbang dan senaman teratur, tahap kesihatan kekal baik dengan menderma darah.

Sementara itu, Ketua Unit Transfusi Darah HSNZ, Dr Muhaimin Kambali mengesahkan Che Adam merupakan individu pertama menderma darah pada tahun ini berdasarkan semakan BBIS. – KOSMO! ONLINE


JPJ Terengganu kutip bayaran kompaun trafik RM2.28 juta
Oleh TENGKU DANISH BAHRI TENGKU YUSOFF

1 Januari 2023, 1:03 pm
KUALA NERUS – Jabatan Pengangkutan Jalan (JPJ) Terengganu mengutip RM2.28 juta hasil bayaran kompaun kesalahan trafik pengguna negeri ini sepanjang tahun lalu.
Pengarah JPJ negeri, Zulkarnain Yasin berkata, ia melibatkan pengeluaran 33,753 notis kompaun atas pelbagai kesalahan trafik.
“Tiga kesalahan utama adalah pemasangan cermin gelap (8,669 kes), tiada lesen memandu (6,504) dan lesen memandu tamat tempoh (6,384).
“JPJ juga memandang serius kesalahan membabitkan kenderaan barangan dan kenderaan berat apabila 2,230 kesalahan lebih muatan serta muatan bahaya dikesan di negeri ini sepanjang tahun lalu,” katanya.
Terdahulu beliau ditemui ketika mengetuai Operasi Bersepadu Khas Ambang Tahun Baharu 2023 di Gong Badak di sini hari ini.
Zulkarnain berkata, secara keseluruhan, 224,760 buah kenderaan telah diperiksa di Terengganu sepanjang tahun lalu.

Jelas beliau, 29,949 pemeriksaan itu berakhir dengan tindakan penguatkuasaan berikutan pelbagai kesalahan trafik. – KOSMO! ONLINE


Jumpa anak sulung, hidup Tom GV9 lengkap
Oleh NUR EMIRA SAIZALI

1 Januari 2023, 2:05 pm
PETALING JAYA – Selepas sembilan tahun terpisah, penyanyi Tom menzahirkan kesyukuran apabila akhirnya dapat melepas kerinduan kembali bertemu mata dan memeluk anak sulungnya yang dipanggil Adam.
Momen indah tersebut dikongsikan bekas peserta Gegar Vaganza musim kesembilan (GV9) itu dalam Instagramnya baru-baru ini.
Tom atau nama penuhnya Raja Farah Afzal Raja Ikram memberitahu pertemuan semula dengan anak sulung yang disapa Adam itu melengkapkan hidupnya selepas menanggung rindu selama sembilan tahun.
“Lengkap hidup saya, dapat semula jumpa anak sulung. Sudah besar pun tetap my baby, mama sayang Adam.
“Kering air mata sudah dulu, sekarang gembira sangat dapat anak saya semula. Walaupun baru dapat bertemu semula selepas dia besar, tidak mengapa.
“Mama tak mahu hilang Adam lagi,” katanya.

Berkongsi tindakannya menyembunyikan wajah anak sulung, pelantun lagu Redha itu enggan Adam terpalit dengan perkara negatif berkaitan dirinya.
“Kepada yang bertanya tentang wajah anak sulung saya, maaf kerana perlu menjaga privasi dia.
“Saya tak mahu orang ramai berjumpa dia dan bertanya macam-macam.
“Lagi pula nama saya pun tidaklah baik sangat, jadi enggan dia terpalit sama,” katanya lagi.
Ujarnya, dia sudah bertemu dengan Adam beberapa kali sejurus selepas GV9 tamat sekitar bulan lalu namun terpaksa merahsiakan hal tersebut daripada pengetahuan pihak media.
“Sebenarnya sudah beberapa saya bertemu dengan Adam tetapi tidak berkongsi kepada umum kerana ada beberapa wartawan ingin ikut bersama.
“Ikutkan, memang saya inginkan privasi sebab perlu menjaga hati dan keadaan keluarga bekas suami,” ujarnya.
Terdahulu, Tom menamatkan zaman gadisnya pada usia yang cukup muda iaitu 21 tahun dengan mengahwini seorang pemuda asal Johor, Mohd. Farhan, pada tahun 2007.
Mereka dikurniakan seorang cahaya mata bernama Megat Ariel Shakur Mohd. Farhan. Jodoh mereka tidak berkekalan apabila bercerai pada April 2010.
Pada 2012, Tom berkahwin kali kedua dengan pemuzik, Ahmad Khairul Mizan dan hasil perkahwinan, mereka dikurniakan dua cahaya mata iaitu Putera Adler Iesta, 9, dan Putera Evans Ezra, 7.
Bagaimanapun, perkahwinan kedua terebut berakhir dengan perceraian.
Pada 2016, Tom kembali berumah tangga dan berkahwin dengan pemuzik, Eme Termizie Kaha namun berakhir dengan perpisahan.
Sementara, sekitar November lalu, namanya kembali menjadi bualan apabila mendedahkan menjalin hubungan cinta dengan penyanyi Fuad Rahman yang juga bekas bintang GV9. – KOSMO! ONLINE


Lelaki berlari maraton setiap hari pada 2022 raih RM5.3 juta
Oleh KOSMO!

2 Januari 2023, 9:00 pm
LONDON –  Seorang lelaki di Cumbria, Britain berjaya mengumpul dana berjumlah £1 juta (RM5.3 juta) untuk tujuan amal dengan menamatkan misi berlari maraton pada setiap hari sepanjang 2022, lapor laman berita Wion News semalam.
Gary McKee, 53, menamatkan larian ke-365 pada malam Tahun Baharu 2023.
Menurut laporan media, dana itu dikumpulkan untuk badan amal Macmillan Cancer Support and Hospice di Home West Cumbria.
Di garisan penamat, McKee diceriakan oleh sekumpulan penyokong, menandakan berakhirnya larian yang bermula pada 1 Januari lalu sambil mengucapkan terima kasih kepada semua orang atas sambutan yang ‘hebat’.
Selepas menjalani 20 latihan serta berlari lebih 15,300 kilometer (km) dalam cuaca hujan, panas matahari dan salji, bapa tiga anak itu akhirnya mencapai matlamatnya mengumpul dana untuk badan amal itu.
McKee melengkapkan larian sejauh 42 km pada waktu pagi sebelum pergi bekerja sebagai ketua kumpulan di tapak nuklear Sellafield.

Dia juga sebelum ini telah berlari 100 maraton dalam 100 hari dan 110 maraton dalam 110 hari pada 2021. Rekod pertama dimulakan dari rumahnya di Cleator Moor ke London.
McKee telah mengumpul dana untuk badan amal itu selama hampir dua dekad sejak 1997. Dia bermula selepas bapanya disahkan menghidap kanser dan meninggal dunia lapan tahun kemudian.
Sementara itu, pengarah pembiayaan dan komunikasi badan amal itu berkata: “Sukar untuk diungkapkan dengan kata-kata betapa kami berterima kasih kepada Gary kerana menyahut cabaran yang sukar dipercayai ini. – Agensi


RM1,000 buat tiga keluarga mangsa rumah terbakar
Oleh AZMI NORDIN

2 Januari 2023, 10:19 pm
GOMBAK – Tiga keluarga mangsa nahas kebakaran rumah di Jalan Dewan Simpang Tiga, Kampung Tanggut, di sini, yang turut meragut nyawa dua kanak-kanak akan menerima sumbangan sebanyak RM1,000.
Menteri Besar Selangor, Datuk Seri Amirudin Shari berkata, bantuan tambahan RM500 akan disalurkan kepada keluarga mangsa yang kehilangan nyawa dalam tragedi itu.
“Pihak Pejabat Tanah dan Daerah (PTD) Gombak dan Pusat Khidmat Parlimen Gombak masing-masing telah memberikan RM500 kepada keluarga yang terkesan dalam kebakaran itu.
“Selain itu, buat mangsa yang kehilangan ahli keluarga dalam kejadian itu turut akan diberikan bantuan wang tambahan sebanyak RM500,” katanya selepas meziarahi mangsa kebakaran tersebut di Pusat Pemindahan Sementara (PPS), Balai Bomba Penyelamat (BBP) Sukarelawan Gombak, di sini, hari ini.
Bagaimanapun, Ahli Parlimen Gombak itu turut menyatakan sumbangan tersebut adalah bantuan awal dan lankah seterusnya akan diambil mengikut laporan pihak bomba.
Katanya, bantuan dari sudut kediaman akan diputuskan kelak kerana perlu memastikan mangsa mendapat bantuan yang sesuai.

“Saya difahamkan ketiga-tiga rumah berkenaan adalah rumah yang disewa mangsa. Jika tanah sendiri, kita boleh memberi bantuan membina semula rumah.
“Disebabkan itu rumah sewa, kita akan lihat sudut lain seperti memberi bantuan mereka menyewa di tempat lain dengan bantuan disalurkan oleh lembaga zakat dan Jabatan Kebajikan Malaysia (JKM) jika ada keperluan,” katanya.
Terdahulu, Kosmo! Online melaporkan, kejadian tragis menimpa dua beradik selepas ditemui rentung dalam kebakaran di sebuah rumah teres di Jalan Dewan Simpang Tiga, Kampung Tanggut, di sini, awal pagi tadi.
Menurut Pengarah Bomba Selangor, Datuk Norazam Khamis, pihaknya menjumpai dua mangsa kanak-kanak, Nur Syaza Alfisya, 9, dan adik lelakinya, Muhammad Al Qayyum Muhammad Faizan yang berusia 6 tahun dalam kediaman tersebut selepas usaha memadam api dilakukan.
Difahamkan, kedua-dua mangsa tidak dapat menyelamatkan diri kerana pintu grill berkunci serta ibu bapa mangsa keluar rumah ketika kejadian. – KOSMO! ONLINE.


14 maut dalam rusuhan di penjara Mexico, 30 banduan terlepas
Oleh KOSMO!

2 Januari 2023, 10:30 pm
BANDAR RAYA MEXICO – Sekurang-kurangnya 14 orang terbunuh selepas rusuhan berlaku di sebuah penjara Mexico pada awal tahun baharu 2023, lapor akhbar The Sun semalam.
Kira-kira 30 banduan berbahaya telah melarikan diri dari penjara CERESO State Three di Ciudad Juarez, dalam negeri Chihuahua.
Ketika kejadian, pengawal penjara membuka pintu untuk menyambut pelawat apabila mereka diserang hendap oleh sekumpulan lelaki bersenjata yang melepaskan tembakan.
Samseng-samseng itu dilaporkan tiba dengan menaiki enam trak perisai untuk melancarkan serangan sebelum menceroboh masuk.
Merek dipercayai membantu melepaskan beberapa rakan banduan sambil membunuh 10 pengawal yang cuba menghalang.
Pihak berkuasa berkata, kira-kira 30 banduan dipercayai melarikan diri daripada kurungan masing-masing selepas huru-hara tercetus di dalam penjara.

Polis dengan pantas mengadakan sekatan jalan raya di kawasan sekitar penjara dalam usaha untuk memberkas banduan yang melarikan diri.
Rusuhan pula dikatakan berlaku apabila banduan-banduan yang dikurung mengambil kesempatan daripada serangan hendap itu, menyebabkan empat banduan maut.
Laporan berita mendakwa bahawa penjenayah itu telah memulakan kebakaran di beberapa kawasan penjara.
Penduduk tempatan melaporkan bahawa mereka mendengar bunyi tembakan dari pukul 5 pagi (waktu tempatan) hingga sekitar waktu tengah hari ketika askar-askar menyerbu penjara untuk meredakan keadaan.
Agensi Siasatan Negeri dan Rejimen Berkuda Bermotor Kesembilan dipercayai bertindak balas terhadap kejadian itu.
Pasukan itu dipercayai telah mengamankan semula kawasan penjara dan mengira jumlah banduan yang hilang. Pemburuan besar-besaran sedang dijalankan untuk memberkas banduan yang terlepas. – Agensi


Ibu bapa abai anak boleh dikenakan tindakan – Nancy
Oleh EDDY AQMAL MOHAMED HAMIDI

2 Januari 2023, 11:56 pm
PUTRAJAYA – Ibu bapa atau penjaga yang mengabaikan anak-anak tanpa pengawasan yang sewajarnya boleh dikenakan tindakan di bawah Seksyen 33 (1) Akta Kanak-kanak.
Demikian tegas Menteri Pembangunan Wanita Keluarga dan Masyarakat, Datuk Seri Nancy Shukri merujuk kepada kejadian dua beradik maut dalam satu kebakaran di kediaman mereka di Kampung Simpang Tiga, Gombak, Selangor awal pagi tadi.
“Saya berasa amat dukacita apabila mengetahui tentang kes kebakaran yang melibatkan dua kanak-kanak berusia 7 dan 10 tahun awal pagi tadi. Kedua-dua mereka didapati terkunci di dalam rumah sehingga menyebabkan kematian.
“Berdasarkan Akta Kanak-kanak 2001, ibu bapa atau penjaga yang mengabaikan anak-anak tanpa pengawasan sewajarnya boleh diambil tindakan di bawah Seksyen 33(1) Akta Kanak-kanak. Kes ini sedang disiasat oleh pihak polis,” katanya dalam kenyataan hari ini.
Menurut Nancy, beliau ingin menasihati ibu bapa dan penjaga agar sentiasa menjaga, mengawasi dan tidak mengabaikan anak-anak.
“Jiran tetangga serta komuniti setempat juga perlu melaporkan kepada Jabatak Kebajikan Masyarakat (JKM) sekiranya terdapat kes kanak-kanak yang ditinggalkan tanpa pengawasan serta diabaikan,” ujar beliau.

Nancy berkata, susulan kebakaran yang melibatkan tiga buah rumah dengan lapan orang mangsa itu, Kementerian Pembangunan Wanita Keluarga dan Masyarakat (KPWKM) telah memberikan bantuan awal dalam bentuk sumbangan barangan keperluan bencana kepada mereka yang terlibat.
“Kita kini sedang dalam proses mengenal pasti bantuan bersesuaian untuk diberikan kepada mangsa-mangsa yang terlibat dan pusat pemindahan sementara (PPS) telah dibuka di Balai Raya Kampung Simpang 3, Gombak,” ujar beliau.
Terdahulu, Kosmo! Online hari ini melaporkan tentang dua beradik yang maut selepas rumah teres didiami mereka dijilat api dalam kejadian awal pagi tadi.
Kedua-dua beradik berkenaan dipercayai tidak dapat menyelamatkan diri kerana pintu grill berkunci serta kedua ibu bapa mereka keluar rumah ketika kejadian berlaku. – KOSMO! ONLINE


Remaja maut kemalangan dua motosikal
Oleh MOHD. RAFIE AZIMI

2 Januari 2023, 9:37 pm
ALOR SETAR – Seorang remaja lelaki berusia 19 tahun maut dalam kemalangan melibatkan dua buah motosikal di Jalan Tunku Bendahara berhampiran Wisma Darul Aman di sini hari ini.
Dalam kejadian kira-kira pukul 9 pagi itu, mangsa yang parah pada anggota badan dikejarkan ke Hospital Sultanah Bahiyah (HSB) di sini sebelum meninggal dunia semasa mendapatkan rawatan.
Seorang lagi penunggang motosikal iaitu lelaki berusia 45 tahun patah tulang rusuk kiri serta mengalami pendarahan dalam kepala.
Ketua Polis Daerah Kota Setar, Asisten Komisioner Ahmad Shukri Mat Akhir berkata, siasatan awal mendapati kejadian berlaku ketika dua motosikal itu dalam perjalanan dari arah Anak Bukit menuju bandar Alor Setar.
“Setibanya di lokasi, motosikal ditunggangi lelaki berusia 45 tahun itu cuba masuk susur kiri menuju ke Jalan Tunku Bendahara.
“Motosikal ditunggangi remaja yang datang dari arah belakang cuba memotong di sebelah kiri sebelum merempuh belakang motosikal lelaki terbabit,” katanya di sini hari ini.

Kata beliau, kemalangan mengakibatkan lelaki berusia 45 tahun itu patah tulang rusuk kiri serta mengalami pendarahan dalaman di kepalanya, manakala remaja terbabit disahkan meninggal dunia ketika menerima rawatan di HSB.
“Mayat mangsa dibawa ke Jabatan Forensik HSB untuk dibedah siasat dan kes disiasat mengikut Seksyen 41(1) Akta Pengangkutan Jalan 1987,” ujarnya.
Video kemalangan tersebut turut dirakam kamera sebuah kenderaan yang melalui jalan berkenaan. – KOSMO! ONLINE


LZS kesal asnaf tinggalkan rumah sewa kotor, rosak
Oleh ISKANDAR SHAH MOHAMED

2 Januari 2023, 8:37 pm
KUALA SELANGOR – Lembaga Zakat Selangor (LZS) kesal dengan tindakan seorang asnaf didapati meninggalkan sebuah rumah sewa di sekitar Tanjong Karang di sini, dalam keadaan yang amat kotor dan rosak.
Ketua Divisyen Komunikasi Korporat LZS, Datin Norajun Ainun Mohd Hashim berkata, pihaknya terkesan dengan perkara itu yang tular di media sosial, baru-baru ini.
“Tindakan seumpama itu dianggap menganiaya pemilik rumah sewa itu yang turut memberi kesan kepada asnaf lain sukar untuk menyewa pada masa depan.
“Justeru, LZS mengingatkan semua asnaf yang menerima bantuan itu supaya amanah dan bertanggungjawab menjaga rumah sewa dihuni mereka,” katanya dalam kenyataan hari ini.
Jelas beliau, pihaknya menyarankan pemilik rumah itu membuat aduan rasmi kepada LZS bagi menghentikan bantuan sewa rumah itu berikutan penyewa tidak lagi menetap di situ.
Dalam pada itu, Norajun Ainun berkata, lebih 16,000 keluarga asnaf fakir, miskin dan mualaf di Selangor menerima bantuan sewa rumah dari LZS.

“Bantuan bulanan itu disalurkan terus kepada akaun pemilik rumah sewa bagi menyantuni keperluan asas keluarga asnaf di negeri ini,” katanya.
Terdahulu, tular di laman Facebook memaparkan beberapa gambar sebuah rumah dalam keadan kotor dipercayai daripada penyewa LZS.
Hantaran itu kemudian mendapat kecaman daripada ramai pihak berikutan tindakan tidak bertanggungjawab yang dilakukan penyewa terbabit. – KOSMO!ONLINE


Gangguan elektrik punca ribuan terkandas di lapangan terbang Filipina
Oleh KOSMO!

2 Januari 2023, 10:00 pm
MANILA – Berpuluh-puluh ribu pelancong terkandas di lapangan terbang Manila, Filipina semalam selepas berlakunya gangguan elektrik yang menyebabkan peralatan komunikasi dan radar terjejas.
Pihak berkuasa penerbangan telah mengesan ‘isu teknikal’ pagi semalam melibatkan pusat pengurusan trafik udara di lapangan terbang domestik dan antarabangsa Manila.
Lebih 360 penerbangan masuk dan keluar dari Manila sama ada dibatalkan, dialihkan atau ditangguhkan, sekali gus menjejaskan kira-kira 56,000 penumpang.
Gangguan itu melanda ketika ramai orang mula kembali ke Manila untuk bekerja dan bersekolah selepas cuti Krismas dan Tahun Baharu.
Berlaku adegan huru-hara di kaunter daftar masuk di seluruh negara apabila beribu-ribu pelawat cuba menempah semula tiket atau ingin mengetahui bila pesawat mereka akan berlepas.
Penumpang yang sudah menaiki pesawat sebelum gangguan itu diumumkan telah menunggu selama berjam-jam sebelum diarahkan turun.

Setiausaha jabatan pengangkutan, Jaime Bautista berkata, pusat pengurusan trafik udara yang mengawal penerbangan masuk dan keluar, terjejas disebabkan gangguan bekalan elektrik yang mengakibatkan kehilangan komunikasi, radio, radar dan internet.
“Masalah kedua ialah lonjakan kuasa akibat gangguan bekalan elektrik yang menjejaskan peralatan,” katanya.
Pihak berkuasa lapangan terbang berkata, sebahagian sistem pengurusan trafik udara telah dipulihkan pada pukul 4 petang (waktu tempatan) dan penerbangan mula berlepas dan mendarat di Manila.
“Kelambatan dan pengalihan penerbangan hanyalah langkah berjaga-jaga untuk memastikan keselamatan penumpang, anak kapal dan pesawat,” kata Pihak Berkuasa Penerbangan Awam Filipina. – AFP


Rakyat Malaysia suka hijrah ke Australia
Oleh AMREE AHMAD

2 Januari 2023, 8:44 pm
PUTRAJAYA – Sebahagian besar warga Malaysia dilaporkan ada menyimpan hasrat untuk berhijrah dan membina semula kehidupan baharu mereka yang lebih baik di Australia.
Perkara berkenaan didedahkan laman sosial berkaitan geografi popular tempatan, MatGeo yang memetik sumber kajian rambang dilakukan portal antarabangsa, Remitly.
“Rupa-rupanya memang orang Malaysia rata-rata ‘merajuk’ ke Australia. Dulu memang saya nak ke sana tapi Sajat pula yang telah sampai dulu,” nukilnya dalam nada berjenaka.
Meskipun tidak dinyatakan secara lebih terperinci, hantaran tersebut dipercayai merujuk tindakan usahawan kosmetik terkenal, Muhammad Sajjad Kamaruz Zaman ke negara itu.
Bagaimanapun, MatGeo menjelaskan bahawa, kajian isu berkenaan sebenarnya ialah hasil daripada tinjauan soal selidik yang dilaksanakan enjin pencarian Google.baru-baru ini.
Analisis itu melibatkan sejumlah 101 buah negara dan kesimpulannya sebanyak 29 buah negara menjadi pilihan penduduk dari negara lain untuk berpindah jika diberikan peluang.

Berdasarkan dapatan itu, warga Malaysia didapati mahu berhijrah ke Australia yang turut menjadi pilihan rakyat dari empat buah negara iaitu Israel, Malta, Bhutan dan Singapura.
Ironinya, warga Australia sendiri pula dikesan ada kecenderungan berpindah ke Jepun, manakala jirannya, New Zealand mahu ke Fiji dan sebaliknya. – KOSMO! ONLINE


Piala AFF: Thailand, Indonesia mara ke separuh akhir
Oleh MUHAMAD ARDIE PUTRA SUHAIMI

2 Januari 2023, 10:47 pm
PETALING JAYA – Pasukan Thailand berjaya menjuarai saingan Kumpulan A kejohanan Piala AFF 2022 selepas menewaskan Kemboja 3-1 pada aksi terakhir di Stadium Thammasat, Bangkok sebentar tadi.
Pada perlawanan tersebut, skuad Gajah Perang tidak mempunyai masalah untuk mengutip tiga mata berharga hasil jaringan dua gol sumbangan Teerasil Dangda minit ke-45 dan m-90 manakala satu lagi jaringan dilakukan oleh Sumanya Purisai (m-50).
Kemboja pula terpaksa akur dengan kekuatan pasukan tuan rumah dan hanya meraih gol sagu hati hasil ledakan Sieng Chantea pada minit ke-68.
Sementara itu, di Stadium Rizal Memorial, Manila, Indonesia terpaksa akur dengan status naib juara meskipun turut melakar kemenangan 2-1 ke atas pasukan Filipina.
Gol-gol skuad Sang Garuda dilakukan oleh Dendy Sulistyawan pada minit ke-21 dan Marselino (m-43) dengan pasukan tuan rumah berusaha untuk bangkit tetapi jaringan yang dilakukan oleh Jens Rasmussen pada minit ke-83 sudah terlewat.
Pasukan Thailand dan Indonesia telah berkongsi 10 mata selepas mengharungi empat perlawanan tetapi dibezakan dengan jumlah perbezaan jaringan.

Kedua-dua pasukan akan bersaing pada aksi separuh akhir kejohanan bola sepak paling berprestij Asia Tenggara itu pada Jumaat dan Sabtu ini.
Aksi terakhir Kumpulan B akan berlangsung malam esok melibatkan Malaysia menentang Singapura dan Vietnam bertemu Myanmar. – KOSMO! ONLINIE


Penduduk Wuhan galak berpesta sambut Tahun Baharu 2023, tidak endah Covid
Oleh KOSMO!

2 Januari 2023, 9:30 pm
BEIJING – Beribu-ribu penduduk bandar Wuhan berkumpul pada malam Sabtu lalu menjelang sambutan Tahun Baharu 2023, di tengah-tengah gelombang Covid-19 yang melonjak sejak Disember 2022, lapor laman berita Wion News semalam.
Orang ramai berkumpul di bandar yang dianggap sebagai tempat asal Covid-19 itu dan menyertai pelbagai aktiviti khususnya melepaskan belon ke langit. Ia merupakan tradisi di China.
Sebilangan mereka memakai kostum berwarna-warni dan pakaian yang mematuhi peraturan asas pencegahan Covid-19 termasuk pelitup muka.
Gelombang baharu Covid-19 telah menjangkiti ribuan orang di China selain membunuh ramai penduduk, demikian menurut firma kesihatan Airfinity yang berpangkalan di Britain.
Pegawai polis, Pasukan Taktik dan Senjata Khas (SWAT) dan petugas keselamatan lain ditugaskan untuk memantau orang ramai di kawasan menara jam lama di Rumah Kastam Hankou, Wuhan.
Mereka memberi amaran kepada orang ramai untuk tidak berdiri dalam kumpulan besar, tetapi tiada sesiapa yang mempedulikannya selepas kelonggaran dasar sifar Covid-19.

Penduduk bandar Shanghai yang menyaksikan sekatan berat dan panjang semasa dua gelombang pertama wabak itu telah melawat Bund, laluan tepi sungai yang bersejarah.
Bagaimanapun, ramai pelawat mendakwa bahawa laluan itu tidak sesibuk seperti tahun lalu.
Restoran-restoran berdekatan kawasan itu menerima tempahan 20 peratus lebih banyak pada Malam Tahun Baharu berbanding hari-hari biasa.
Orang ramai menyebut bahawa selepas sekatan dilonggarkan, sebilangn penduduk takut untuk keluar kerana jangkitan telah meningkat.
Bagaimanapun, ramai penduduk berharap agar tahun ini akan menjadi lebih baik dan lebih normal berbanding dua tahun sebelumnya. – Agensi